1 Corinthians 15
Izesu' Hilinguti' Otine' Mamu' Nene Mo Gili Nizave. Nemu' Nene Lazasi Hele Noloninguti' Otelesune Lo Gele Mineloningumu' Nene Paulo' Lo-ngimine'1 Neze zuhokizo, gomu' lo-lingimuvoni' mono' gamazi lamineli'mi monovomu' nene gohi lo-lengemelove. A'mine gamazi neve lo-lengemekuvo lingine gili dani' ve. Ido' a'mine gamazi neve nene idisesi ha di gili' li nizani' ve. 2 Ido' a'mine gamazi di minani' ne'mo O'moso'mo do lungu' izelido' nene mini milisa nene nizave. Ee, ido' lingine gamazi lo-lingimuvodo' gili ele'vole' igi gili dani' nene vo haza amivo a'mine gamazi gehepeve nene di gili' li minilizani' nene O'moso'mo do lungu' izeleseive.
3 Ido' gomu' lo-lingimuvoni' mono' gamazi lamineli'mi monovomu' gohi lo-lengemelove luvoni' nene nemu' luve: Mono' gamazi lamine' gana' api' ogo gelo do go'zekuvonikovo' nene lo-lengemo neuti' nene dizo minine' gamazi ne'mino ve lo ti' lo lo-lingimuvoni' ve: Mono' godolou' Kilisito'nimu' gizado' e'meto leli' lihimetemu' hiline' ve. 4 Ido' a'mine'mine ogo helavo galese izi-dikevo gamene sito hamo mino galeseuti' oteleseive li mono' godolou' polohetelite gizado' e'meto ne'mine ine' ve. 5 Ido' galeseti' otosa nomono Petolo'ni soto' o emavo ningine'. Ido' a'midoti' nene izipahala zuho tuvelu nene soto' o ngimivo ningani' ve. 6 Neloti' alinge' nene eze evenele zuho faef hadeti (500) ne'mine di gese' igi minadokisi eze oko'nolo' ningani' ve. Ido' a'mine Izesu' oko'nolo' ningave linge ma nene osu' li'mi vani'za vai' goloso nene ve'inesi haza nizave. 7 Ido' neloti' nene akunolo Zakobo'ni soto' o emosa alinge' nene aposolo mukita soto' o ngimine' ve. 8 Ido' neloti' naza nene ve goloso mino eze evenele lolo' ogo mineloni' gamene nene ivile' goloso ogo nouvo alinge' gehepeve nene aposolo gele'mize molalove lo soto' o nemavo naza a'ne'mine ve'minesi ninguvoni' ve. Ne'mino ningune' nemu' nene hilinguti' mo otani' neive lo gele ele'vole' o minelone. 9 Ido' naza ve goloso lolo' ogo nouvodo' aposolo nele'mize molangumu' luvoni' nene naza O'moso'mi evenele zuho do goloso o-ngedaa' uve mino aposolo lolo' ogo minelodo' lisihe' amo aposolo minangu' lemo mino gize'ningu' nouvoni' nemu' nene luvoni' ve. 10 Nemu' luvoni'za idise mene aposolo lolo' ogo monovo'ne do ato' oga' nouvoni' nene O'moso'mo lulo lamine' nene lehize-nedo do lamine' o-nididi'mo nene nouve. Ido' a'mine do lamine' o-nidine' nene vo haza amive. Naza nene gono amuzo molo do aposolo linge muki' nene ngivile' ogo gono daa' uvoni' ve. Ido' ne'mine oga' nouvoni' nene neni' amuzo'nedunu' nomive. O'moso'mo ne'mino do lamine' o-nedaa' neine' ne'mo aposolo lingela nene ngivile' ogosa gono daa' nouve. 11 Ne neiha naza gono do mono' gamazi lamine' nene lo soto' olonipe aposolo lingelite li soto' ilizanipe mukito' laza Izesu' hilinguti' otive lo gomu' lo-lingimuvoni' ne'mino hamo' gamazivo' lo-lengemelesune. Ido' lingine gana' api' igi mono' gamazi gili ele'vole' ani' ma nene gamazi ato' ma gili ele'vole' ani' nomive. Mo a'mine gamazi gehepeve nene gili ele'vole' ani' ma neive.
12 Ne'mine ani' ma neine'za laza Kilisito' hilinguti' kululu' izo otine' ve lo lo-lengemaa' nounivo lengikuti' linge malite lingine helakuti' gohi otaa' nene nomive li laa' nani' nene nanimu' laa' nave. 13 Helakuti' otaa' nene nomidiniko Kilisito' hilinguti' otive gamazi nene gihile minamidine. 14 Kilisito' nene hilinguti' ma otamidiniko mono' gamazi laa' noune' nene gihile nomine' minavo hazamu' lokunivo a'mine gamazi nene lingine gili ele'vole' ani' nenako mo hazamu' gili ele'vole' adine. 15 Ido' neevo' nene nomive. O'moso'mo hilave nene do ote-ngedesa'midiniko Kilisitokisi nene otelido' amivo otamidine. Nemu' nene O'moso'mo hilinguti' do ote-dine' ve laa' nounako Kilisito' hilinguti' O'moso'mo do ote-dive laa' noune' nene sozavo' minidine. Ido' nemu' nene laza O'moso'mi monovomu' soza lune' nene ha ningi giladine. 17 Ee, O'moso'mo hilave nene ma do ote-ngedesa'midiniko Kilisito'nisi nene ma do ote-damidine. Ido' Kilisito' hilinguti' nene otamo hele osu' lidiniko lingine Kilisito' lihimete hulo-lidine' ve li gili ele'vole' ani' nene gihile amivo hazamu' gilikevo lihimetine nene ha minivo minadine. 18 Ido' Kilisito'nimu' gili ele'vole' i mini hilave nesi nene mudise vi tolovo adine. 19 Ido' laza nene vetesi me misubou' mineloningu' Kilisito'ni nene e'meto vo minekunivo aza do lamine' o-ledavo hele noloninguti' gohi otosa minevo' minevo' olosune lo gelo laza gizebo ogo minaa' noune'za me misuboukovo' minevo' alevote osu' lavo mudise hele osu' lokunivo minevo' minevo' oga' nene minamaa' idiniko evene' nete lelikumu' nene ingine inite' lamine' goloso soto' o-ledeleseive li gilani'za mo soto' o-ngedamoloseive li evene' linge muki' muhele'ine ningaa' ani' ma nene ivile' ivosa lei' nene muhelete naba ningilizado' lisihe' ivosa minunidine.
20 Ne'mine unidine'za ne'mino nomive. O'mosomu' gili ele'vole' igi mini hilave muki' nene Kilisito' aza gomu' molo ngemo mo lamineto' hilinguti' otine' ve. 21 Ee, helaa' nene misubouko leli' haza velati' soto' ine' nenako helakuti' otaa' nesi a'mine'mine ogo evenetati' soto' ine' ve. 22 Ne'minemu' noluve: Adamu' aza gomu' molo lemo helaa' monovo do soto' ivo a'vopilemo' muki' laza helaa' noune' ne'mino Kilisito'ni nene helelinguti' gomu' molo lemo galeseuti' otelive lo O'moso'mo do ote-dine' nenako Kilisitoda vo gi'mizunive laza nene hele noloninguti' do ote-ledavo gohi vete gizo oto minelesune. 23 Ne neiha Kilisitokisi eze evenele zuhosi nene helakuti' nene gopo gomu' otaa' alinge' otaa' amolosune. Kilisito' nene mo gomu' molo lemo otine' nenako alinge' eze aline' gamenelo' nene evenele zuho laza nene vete gizo otelesune. 24 Neloti' nene gono've do peleline' gamene naba soto' oloseive. Ne'mine ogavo Kilisito' aza eze biluva' i-daa' ave evene' golosoliti guve'inesi vesi ido' ato ato' amuzolo' gizebo igi amuzo'inesi minavesi nene muki' ngivile' ogo do gulupese lolo' o-ngedo osu' lo eze evenele zuho nene O'moso melehi anau' molo-ledavo gizebo o-ledeleseive. 25 Ee, Guvelesi ve mino gizebo iline' amuzo eita minamiline' nene aza lovo ve've nene ngivile' amilido' mineleseinako nemu' nene ngivile' ogo do gizeneuko o-ngedosavo' alinge' nene a'mine gizebo iline' amuzo nene melehi anau' hulavo gizebo o-ledeleseive. 26 Ido' Kilisito' aza biluva've muki' nene do gulupese lolo' o-ngedosa alinge' gehepeve nene lovo o lemaa' inite' ma gulive helaa' ne'mi amuzo nene do hulo aka've hize tileleseive. 27 Ido' inite' muki' neine' inite' nemu' nene eze gizeneukovo' molavo gelekele' i-di minilisave li mono' godolou' gizi nizani' nenako a'mine inite' muki' nene gelekele' i-di minilisave li gizangu' nene a'mine inite' muki' gipelela do gelekele' o-ngidive O'moso nesi nene Kilisito'ni gelekele' o-deleseive li ma gizamani' nene mo gele none. 28 Inite' muki' nene gipele gelekele' i-di minikevo a'mine inite' muki' do gelekele' o-ngidive O'moso'mo inite' mata' mukitokisi ido' nenitokisi nene gizebo ilive lo gipele azasi nene gelekele' o-deleseive.
Mono' Gono Noduningu' Nene Helaa' Akalo' Mine Molosa Novunako Helakuti' Otaa' Nene Nomidiniko Mono' Gono Nene Ma Damunidine Lo Paulo' Lo-ngimine'29 Ido' helakuti' otaa' nene ma nomidiniko hilavemu' ve li evene' malite noso hilaa' nani' nene nanimu' hiladine. Helakuti' otaa' nene ma nomidiniko ingine hazamu' holalosune li gili ma hilamadine. 30 Ido' laza nene gamene gamene goboni mala' malali'mi lulou' mino helaa' akalo' mine molo gono dodo novune' nene helakuti' otaa' nene nomidiniko geli geli ogo gono dodo ma vamunidine. 31 Guvetesi ve Izesu' Kilisito'nimu' gono duvoni' ne'mi gihile've lengikumu' nene nolize izaa' nouve lo lamineto' loloni' nene lingine mo gili nizave. Ido' idise mene loloni' gamazi nene a'mine'mine ogo O'moso'mi velelo' laminetokovo' lolosuve. Naza nene gamene gamene mo helo galese velelo' vokuvongutikovo' nene tine' molo oga' nouve. 32 Ido' evene' haza ve nete helakuti' otaa' nene nomive li gilado' nene nazasi a'mine'mine ogo giluvodiniko Eheso numuda mene Kilisito' gono've do nouvo evene' ize gulo loposo gili minave nete nene biluva' i-nidi nizavo amuzo molo minuvodoti' nene inite' lamine' ma ngelo dalohe. Mo damolosuko lo gelo alamuvodine. Ido' lamine' helakuti' otaa' nene ma nomidiniko geni gono ne'mine nene gehamo
aize' mo noheleso' nene mo mudise osu' lolosunako
nemu' noso' nite' luvoloni no mino lolize izovo' minuke'zo li laa' adokovo' nene gele do minunidine.
33 Ido' ne'mine laa' avela vi gi'mizikevo gotine izikelizave. Evene' golosolo' vi gi'mizilizadoti' nene lutine lengemeni dameni vo goloso oloseive li gizikani' ma nene lamine' gizi nizani' neive. 34 Nemu' nene lingine gopo' napa negi gatine nene gilami gatine gili lamine' igi mini goloso inite' nene mehedine imi lihime daa' monovo nene hulilo. Lingine gililo. Lengikuti' linge ma nene olihe O'mosomu' ngomosi ma gilamave. Ne'mine i nizangumu' nene longovozo hililizado' o neive losa noluve.
Hele Noloninguti' Atoli'mine Okodesi Oteloningumu' Paulo' Lo-ngimine'35 Ido' evene' ma nete ti' li longo' ilisave: Hilave engi' nene nadi' igisa otilizave. Oko'nine gelese noloseinako nani'mine oko'inesi otilizave. 36 Ne'mine lilinive nene negike lolosane. Inite' zuho' aine' nene helosavo' nene gohi golo dizaa' neive. 37 A'mine viti zuho nehe inite' maliti zuho nehe zuho' nani' nene alinge' golo dizeline' oko'no ne'mine nene zuho' amave. Haza mo zuho inite' nene zuho' iga' nani' ma neive. Ido' gililo. A'mine'mine ogo lazasi nene helo gonoso galeseu' volone' okodesi nene otamo atoli'mine okodesi otelesune. 38 Ido' a'mine zuho inite' ato ato' nene O'moso'mo oko'ine ato atokisivo' ne'minisa minilisaze lo gilido' nene do molo do soto' o-ngedaa' neive. 39 Ido' zuho inite' ato atoli'mine minani' ne'mino eveneliti oko'ine nene atoli'mine neivo ize guloliti oko'ine nene atoli'mine neivo namaliti oko'ine nene atoli'mine neivo alahaliti oko'ine nesi atoli'mine neivo a'mine inite' muki' nene hamo' oko'inesivo' ma minamave. 40 Ido' okulumoku' nene inite' ma minikevo ido' misuboukisi nene inite' ma minikevo ne'mini nizani' nene oko'ine ato atoli'minesi nene nizave. Ee, okulumoku' minaa' nani' initeliti oko'ine'mi gonolise nene atoli'mine neivo misubou' minaa' nani' initeliti oko'ine'mi gonolise nene atoli'mine neive. 41 Ido' holi'mi labana've nene atoli'mine neivo ike'ni'mi labana've nene atoli'imine neivo sonohi' neti labana'ine nene atoli'mine neive. Ido' sonohi' neti labana'ine nesi nene hamoli'mine nomive. Labana'ine nene mo ato ato' neive.
42 Nemu' nene helo otaa' monovo nesi nene hamoli'mine ogo neive. Hilani' oko'ine galese izaa' noune' nene vo goloso ogo osu' laa' neive. Ido' hilakuti' otaa' oko'ine nene vo goloso amoloseive. 43 Ee, hilani' oko'ine nene haza inite' ve lo galese izaa' noune'za hilanguti' otilizani' nene oko'ine gonolise laminekisi otilisave. Ido' oko'ine amuzolo nomine' nene galese izekunivo otilizani' nene amuzo malehe oko'inesi otilisave. 44 Ido' helo galese izaa' okode nene misubo okode ne neive. Ido' galeseuti' otaa' okode nene Okulumo' okodesi otelesune. Ido' misubo okode neine' ne'mino Okulumo' okodesi neive. 45 Ido' mono' godolou' luhuvo ti' li gizi nizani' ma neive:
Gana' api' ogo soto' ive Adamu' aza nene
ve'inesi mini mili iga' monovo nene O'mosolati' dosa minine' ve.
Ido' Adamu'nimu' nene ne'mine li gizani'za Adamudo' medelo Okulumokuti' alinge' soto' ive nene minevo' minevo' lemeni dameni lemaa' ive lolo' ogo minine' ve. 46 Minevo' minevo' lemeni daa' monovo nene gomu' soto' amivo vetesi misubouko mino molo oga' monovo nene gomu' soto' ogavosa neloti' alinge' nene minevo' minevo' lemeni dameni daato' nene mine molo none. 47 Gana' soto' ive nene misubodunu' lolo' o-dine' ne'mo nene misubou' ve minine' ve. Ido' ezelo' medelo alinge' soto' ive nene misubouti' soto' amo Okulumokuti' soto' ive minine' ve. 48 Misubou' ve leli' okode nene gana' avoteho misubou' soto' ive Adamu' ei' oko'no ne'minosavo' nene none'za Okulumokuti' ve Kilisito' evenele zuho lolo' unive laza nene ei' Okulumoku' oko'no ne'mine do minelesune. 49 Ido' laza hamo hamo' misubou' gana' soto' ogo minine' ne'mine emeni damenisi none' ne'mino gamene ma alinge' lazasi Okulumokuti' limive ne'mi emeni dameni've ne'mine do minelesune.
50 Neze zuhokizo naza lamineto' noluze. Gililo. Misubou' okodesi minune' nedunu' nene O'moso'mo gizebo ingu' ngelo vo holamolosune. Misubou' okode vo tolovo iline' ne'mo vo tolovo ami inite' Okulumoku' inite' nene ngelo mo damoloseive. 51 Ne neine'za gamazi lamine' ma gomu' suno' minine' idise soto' ogo neine' nene ma lo-lengemeloze. Gililo: Leze mukito' nene linge ma hilikevo linge ma nene helamolosune'za hele nolonivesi helamolonivesi mukita nene pikuli nolo molo osu' nolivo lite' lo vete gitibulu' hamo' izaa' noune' ne'mino okode nene atoli'mine soto' o osu' loloseive. Ee, vo tolovo ogo hele vaa' okode idise mene nonivo neine' okode nesi mino O'moso'mo gizebo ingu' nene ngelo vo holamolosunako vo tolovo amaa' ido' hele vamaa' emeni dameni nene do okodelo' otuho-ledeline' o neinako pikuli izeline' leli' okode've nene atoli'mine soto' o osu' loloseive. 54 Ido' vo tolovo ogo hele vaa' okode ne'mo minevo' minevo' ogo minaa' emeni dameni daline' gameneu' nene mono' godolou' gamazi ti' li gizani' ma nene vo gihile izeleseive:
Minevo' minevo' ogo minaa' ne'mo helaa' nene ivile' o neive.
55 Ido' gaza helaa' neke livile' iline' amuzoka nene ma nomive.
Ido' gaza helaa' neke lebelaa' gavosoka nene ma nomive.
Mo mudise osu' gehepeve logane.
56 Ido' a'mine helaa' ne'mi gavoso nene lihime daa' monovo ne neive. Ido' O'moso'mi lou' gamazi've ne'mo lihime damaa' ve lo lo neivosa lute ne'mo lihime daakumu' nene otaa' neive. Ido' neloti' lihime daa' monovo nene lelita amuzo molo soto' oga' neive. 57 Ne neiha O'moso'mo lavo Guvetesi ve Izesu' Kilisito' aza hize ele' o-lidivo lihime daa' monovo nene ivile' ogo lihime damo minaa' noune' nemu' O'moso opo'ni lolone.
58 Ido' nemu' nene neze zuho lu'ne lengeme nouvoni' mate, inite' goloso mali'mo lengehuso' ogalize. Lingine monoku' nene amuzo mili ele'vole' igi oti pehe li minilo. Helakuti' otaa' nene nomidiniko Guvelesi ve'mi gono've di-daa' nani' nene hazamu' di-dadine'za helakuti' otaa' nene neine' nenako hazamu' ma di-damilisave. Nemu' lingine nene hazamu' do-dekunivo labuluvo amoloseive li gili nizani' nenaze. Guvelesi ve'mi gono nene gamene gamene vauve ili di minilo.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Hebrews 2
O'moso'mo Do Lu' Izaa' Neine' Nemu' Nene Inite' Naba Ve Lo Gele Mineloningumu' Lo-ngimine'1 Ido' mono' gamazi nogilune' nene angelo' ngivile' ogo dize minive O'moso'mi gipele'mo lo-limine' gamazi nenako nemu' nene a'mido' e'meto novube lo zovo' izo mala valonge. A'mine nogilune' gamazi lamine' mene lute gate molo gele lamine' o mino e'meto volone. 2 O'moso'midati' gamazi ha angelolite lani' gamazi Mose' gizine' ne'mo nene amuzo'vesi miningumu' a'mine gamazi nene ma avuto' igi gili hulave engi' nene a'mine gamazi avuto' ani' votigilelo' nene di mili lihime ngimi mulumo inite' di-ngidaa' ani' ve. 3 Ido' a'mine amuzo've ngomosi minine' gamazi avuto' ave nene mulumo nite' ne'mine di-ngidaa' ani' nenako a'mine Mose' gizine' gamazi ivile' ogo dizo minine' inite' naba O'moso'mo lihimete hulo-ledo do lu' izeline' akate vele-lidine' ne'mi gamazi nene gilube gelamube ogo minelone' nene O'moso'mo lihime lemo mulumo nite' naba do-ledeleseive. Ido' a'mine mulumo nite' naba do-ledelinguti' nene mo ngelo olovo' amolosune. Ido' a'mine O'moso'mo lihimete hulo-ledo do lu' izeline' gamazi nene Guvelesi ve asi've ganatilise lo soto' ivo eze veleti' gilave nete lezela li hulani' ve. 4 Ido' lezela nili hulavo a'mine gamazi nene lamine' ve li ningilizave lo O'moso'mo ei' gala gilido' do molo ato' suno ogo amuzo malehe inite' ato atoli'mine do soto' ogo ido' a'mine gamazi li-limave nene Sikalahu'velati' amuzo ato ato' lehize-ngedo minine' ve. Ido' O'moso'mo ne'mine ine' nenako nemu' nene a'mine lihimete hulo-ledo do lu' izeline' gamazi nene lamineto' mo inite' naba goloso neive. Nemu' nene lute gate molo gele lamine' o mino e'meto volone.
Gomu' Molo Lemo Akate Velo Do Lu' Izaa' Ivete Aza A'mine Gono Dalido' Lisihe' Ogo Minelingumu' Ve Lo Aza Ei' Evenele Zuho Leli' Okode Ne'mine Do Otuho Mulumo Alumo Gelo Hiline' Ve Lo Lo-ngimine'5 Ido' idise lo-lingimuvoni' nene monovo gosoho' soto' ilingu' vi hilalizani' alevemu' nene lo-lingimuvoni' ve. Ido' a'mine monovo gosoho' soto' ilingu' vi hilalizani' aleve nene angelo' engito' neve gelekele' i-ngidi minikevo gizebo i-ngidilizave lo O'moso'mo ma lo-ngedamive. 6 Ido' mono' godolou' gamazi ma ve mali'mo O'moso lo-imine' gamazi ma ti' lo gize neine' ma neive:
Laza evene' ngomo haza nite' none' lelikumu' nene
gaka gelo minelinido' minamane'za
aizo, lelikumu' nene gaka gelo minaa' nane.
Ido' evene' lemeni dameni nene lamine' amivo
gaza gizebo o-ledelinido' minamane'za
gaza nene ha gizebo o-ledaa' nane. Ido' ne'mine o-ledaa' naningumu' nene naza aizo lo gelekuve.
7 Evene' nene angelo' engitoti' gamene li'nibevo' lemeti' igi minilizave lo
gaza evene' nene angelototi' do leme-ngedo molo-ngede nane.
Gaza evene' nene do hozi lo-ngedo guve'inesi ve lolo' o-ngedane.
8 Ido' ne'mine o-ngedo evene' nete
inite' mata' mukito' gizebo igi minilizave lo
a'mine inite' mata' muki' nene eveneliti gize'ingu' do leme-ngedaa' nane.
Ee, O'moso'mo inite' muki' nene eveneliti gize'ninguko do leme-ngedo molave. Ne'mine ogavo inite' hamokisi evenelite gizebo amilizave lo molani' inite' nene ma nizamave. Ne neiha idise gameneuko ningaa' noune' nene inite' muki' nete evene' nene olihe gelekele' i-ngidi osu' lamavo ningaa' noune. 9 Ido' ningo gelaa' noune' nene O'moso aza angelototi' gamene li'nibevo' lemeti' ogo minelive lo angelototi' do lemeti' ogo hulo-dive Izesu'nimu' nene ningo gelaa' noune. Ee, O'moso'mo nasahili' o-ledo evene' mukikumu' helelive lo imiseline' ve. Ido' a'mine ve Izesu' nene mulumo gelo hilingumu' ve lo O'moso'mo do hozi lo-doo Guvelesi ve lolo' o-dine' nemu' nene mo ningo gelaa' noune.
10 Ido' O'moso'mo Izesu'ni imiselo mulumo alumo gelo helelive line' nene nanitekumu' ve. Izesu' nene do lu' izeline' gono dalido' olihe lisihe' gehepeve amo minine' nenako nemu' mulumo alumo gelo heleline' ne'mo a'mine leli' do lu' izeline' gono nene dalido' do lisihe' gehepeve o-delingumu' mulumo alumo gelo helelive lo O'moso'mo imiseline' ve. Ido' izipahala vai' lele'mize molo atoli'mine ogo do lamine' o-ledelesa gono do'mo vo mininguti' nene O'moso aza leli' gomu' molo lemo akate velo do lu' izelive Izesu' mulumo alumo gelo helelive lo imiseline' ne'mo nene monovo do lamine' goloso ine' ve. Ee, inite' mata' muki' ei' inite've eikumukovo' mini di dizilizave lo do soto' molave evene' naba O'moso aza Izesu'ni nene do lu' izelido' do lisihe' o-delesa mulumo alumo gelo helelive lo imiseline' ne'mo nene monovo do lamine' goloso ine' ve. 11 Ido' evene' lute noso izo gilito do lamine' o-ledo do O'moso'mi evenele lolo' o-ledaa' ivesi ido' lute do lamine' o-lidine' alevesi leli' meteho nene hamo' minine' aleve none. Nemu' aza lelikumu' nene neni' aku'ne alu'ne zuho nizave lolosa ovozo helesa'mive. 12 Ido' aku'ne alu'ne zuho ve line' nemu' mono' godolou' O'moso lo-imine' gamazi ma ti' li gizi nizani' ma neive:
Naza neni' aku'ne alu'ne zuho nene gei' guliveka nene lo soto' o ngemo
gei' guliveka do hozi lo leli' zuholiti muliseu' nene nama lolosuve.
13 Ido' leli' eveneliti lemeni damenisi minelingumu' line' gamazi gohi ma ti' li gizi nizani' ma neive:
Naza O'mosomu' gele ele'vole' o mino eito' lehete o minelove.
Ne'mine lo gohi ma ti' lo line' ma neive:
Ido' naza nene O'moso'mo neze izipaha'ne zuho nimine' mesi none' ningilo.
14 Ido' a'mine izipahala zuho laza nene hele vaa' okodesi none' nenako a'mine'mine ogo Izesu' aza heleline' ne'mo helaa' amuzo do minive Satani nene do goloso o-do ido' helakumu' ngehelele izaa' ne'mo gesi hizo hulo lulou' o-ngedavo ngehelele izaa' lulou' minave nesi nene aza helosa gesi kele hulo-ngedelesa hele vaa' okode ne'mine do otuho minine' ve. 16 Ido' ne'mine ine' nene angelo' aleve do ngu' izo ne'mine ine' nevoba mono' godolou' Abalahamu' a'vopilemo' zuho do ngu' izaa' neive li gizi nizado' e'meto ne'mine ine' ve. 17 Ido' nemu' nene eveneliti lihimete apase-ledelesa leli' hele vaa' okode ne'mine do otuho nakunolo alunolo zuho leli' gehepeve ne'mine lolo' iline' ogavo ido' eveneto' medeli mini O'moso inite' lehizi-daa' ave naba nete eveneliti lihime apasaakumu' gono daa' nanako ne'mine ve lolo' ogo evene' muhelete ningo O'moso'mi velelo' monovo lisihetoti' O'moso'mo lidokovo' gono dalosa eze akunolo alunolo zuho leli' gehepeve ne'mine lolo' iline' ogavo lolo' ine' nenako aza nene leli' gehepeve ne'mine lolo' amidiniko a'mine gono nene dalido' lisihe' mo amidine. Nemu' nene leli' gehepeve ne'mine lolo' iline' ogavo lolo' ine' ve. 18 Ee, ido' emengu' milangu' mulumo gelo minine' nemu' nene mo ningo gele neine' nenako ve ma ingine ngemengu' nimilavo minilizani' aleve nene hize ele' noo-ngedo alete molo-ngedelido' o neive.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Hebrews 8
Lelito' Medelo Mino O'moso Inite' Lehize-daa' Ivete Naba Izesu' Aza Nene O'moso'mo Lo huko-lidine' Gamazi Gosoho' Nene Do Soto' O-ledave. Ido' A'mine Gamazi Ne'mo Gomu' Lo huko Line' Gamazi Nene Ivile' Ogosa Gamazi Lamine' Neingumu' Line' Gamazi1 Gamazi noluvoni' ne'mi monovo ne'mino neingumu' nene gelelesune: Eveneto' medelo mino O'moso inite' lehize-daa' ivete naba ei' monovo've nene ne'mino neive lo lo-lingimuvoni' ma'mine monovo laminekisi minive nene lelikumu' soto' ogo neive. Aza nene O'mosoloti' lemo minive nenako Okulumokuko Guvelesi ve naba minive O'moso'mo gizebo ogo minaa' neine' mo'mosi'veuko nene ana hulaa' ida neive. 2 Ido' a'mida nene evenelite gizamani' numuno Guvelesi ve'mo do soto' molani' mono' numuno ne'mi avazahalo' seli numuno gele vine' mono' numuno avotemote gizi di monani' ne'mine mono' numuno lulou' gehepeve O'moso'mi mo'mosi've neingu' nene mino inite' O'moso lehize-daa' gono've nene do neive. 3 Ido' ne'mine gono do minaa' neine' nene eveneto' medeli mini O'moso inite' lehizi-daa' ave naba muki' di oti-ngidaa' nani' nene evene' O'moso imilisa di iga' nani' initekisi ido' lihimemu' sipisipi nevo'mine inite' ngibili oloku' gizi imilizave li di iga' nani' initekisi nene O'moso lehizi-dilizave li evene' di oti-ngidaa' nani' nenako nemu' nene azasi ne'mine gono do minaa' neive. Ido' ne'mine gono do neine' nenako nemu' nene azasi nene inite' O'moso ma lehize-delido' o minine' nenako mo nene lehize-dani' ve. 4 Ido' aza nene misubouko mene minidini Mose' gizine' lou' gamazilo' e'meti eveneto' medeli mini O'moso inite' lehizi-daa' ave nene mo minani' nenako aza nene eveneto' medelo mino O'moso inite' lehize-daa' ive lolo' ilido' lisihe' amivo lolo' amidine. 5 Ingine misubouko eveneto' medeli mini O'moso inite' lehizi-daa' aveti mono' numuno'ine ido' gono daa' nani' nene Okulumokuko minani' initeliti avazaha ido' mumuno'inevo' nene minaa' nave. A'mine nene mono' numuno seli numuno gele vine' nene Mose' gizelesa neivo O'moso'mo Mose'ni ti' lo lo-imine' ma'mino nene neive: Gaza nene gololo' minusido' seli numuno gele vine' mono' numuno ido' a'mingu' miniliza inite' muki' neti avazaha gelebizuvoni' malo' nene e'meto ehe' ogo minosa do lamino lolo' ogo gizezo. 6 Ido' eveneto' medeli mini O'moso inite' lehizi-daa' ave ingine gomu' gono daa' ani' nene Okulumokuko gono gihile minine' ne'mi avazahalo' nene daa' ani'za Izesu' nene a'mine gono gihile nene nodavo ne'mo gomu' daa' ani' gono nene ngivile' ogo hozila neive. Ido' gomu' aleve lo huko-ngidine' gamazi neu' nene O'moso'mo inite' lamine' o-ledelesa lo huko-lidine'za leli' lo huko-lidine' gamazi gosohoku' nene ivile' ogosa inite' lamine' goloso o-ledelesa lo huko-lidine' nenako Izesu' aza lelikisi O'mososi kuku holo-ledo gamazi hulo eza ema ogo leli' gele dalone' gamazi ve lo O'moso'mo lo huko-lidine' gamazi lo do ogo limine' ne'mo O'moso'mo gomu' aleve lo huko-ngidine' gamazi nene ivile' ogo neine' nene gele none. Ido' a'mine votigilelo' a'mine'mine ogo Izesu' gono do neine' ne'mo misubouko eveneto' medeli mini O'moso inite' lehizi-daa' avete gono di minaa' ani' nene ivile' ogosa lamine' neive.
7 Avotemote gili dalizani' gamazi ve lo lo huko-ngidine' gamazi ne'mo gono davo vo gihile ma izidiniko a'midoti' nene leli' gili dalizani' gamazi ve lo gosoho' ma do soto' ogo lo huko-ledamidine. 8 Ne'mine amidine'za avotemote igi mili iga' ani' monovo'ine goloso nene do soto' o-ngedosa Guvelesi ve'mo line' gamazi ma mono' godolou' ti' li gizi nizani' ma neive:
Guvelesi ve'mo ti' lo lave:
Gililo. Isilaele' zuhoti muliseukisi Zuda' zuhoti muliseukisi nene
gili dalizani' gamazi gosoho' ma lo huko-ngedo do soto' oloni' gamene nene
alinge' ma soto' oloseive.
9 A'mine gili dalizani' gamazi gosoho' ma lo huko-ngedeloni' nene
avo'ningine Aigita misubouti' ngele'mizo novosa gili dalizave lo
lo huko-ngiduvoni' gamazilo' nene e'metamadi'mo ingine nene
ninge mate-ngedo minuvoni' nenako ne'mo nene gomu'
lo huko-ngiduvoni' gamazi ma'minosa lo huko-ngedamo
atoli'mine ogo lo huko-ngedelesuve lo
10 Guvelesi ve'mo gohi ti' lo line':
Alinge' a'mine noluvoni' gamene nene ogavo neloti'
alinge' nene Isilaele' a'vopilemo' zuho mukilite gili dalizani' gamazi
ato' gohi ma lo huko do soto' o-ngedelesuve.
A'mine lo huko-ngedeloni' gamazi nene ne'mino neive:
Neni' lo huko loloni' gamazi muki' nene engi' ga'ningu' molo-ngedo
lu'ningu' nene luhuvo gizekelesuve. Ne'mine ogo engi' O'moso'ine lolo' ogo nouvo ingine nene
neni' evene'ne zuho lili' igi minilisave.
11 Ne'mine igi evene' dizi minani' limi minani' muki' nene
nenikumu' gili osu' li gili nilizani' nenako ve malite ingine zuho ga'ine di
Guvelesi vemu' gili minilo li ma li-ngidamilisave.
12 Ido' ne'mino lo huko-ngedeloni' nene goloso inite' dangumu' nene
ise'ine ize-ngedosa a'mine lihime'inemu' nene
gohi ga'ne gelamolosuvonako nemu' Isilaele' aleve nene
a'mine luvoni' gamazi nene lo huko-ngedelesuve lo Guvelesi ve'mo line'.
13 Ido' gili dalizani' gamazi nene gosoho' lo huko-ngedelesuve line' nenako ne'mo gomu' lo huko-ngidine' gamazi nene mo litehe iline' ne'mo nene mo geto vo haleke gehepeve ilido' ogave.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


2 Corinthians 51 Ido' ne'mine ogo minaa' noune' nene nemu' ve: Seli numuno ngu'vosi milaa' naani' ne'mino me misubou' minine' numude leli' okode ma osu' liline' nene numude gohi ma neine' nene evenelite a'inedunu' gizamani' asi Okulumoku' minevo' minevo' iline' numuno O'moso'mo salani molo-lede neine' nene ma neive. 2 Ee, laza misubou' okodesi noningu' mene Okulumo' numude nene do ti' ogo saketi ne'mino do ngolaloinako lo agae, agae lo le' izo minaa' noune. 3 Ne'mine oga' noune' nene a'mine Okulumo' numude nene saketi ne'mino do ngolosa mineso' nene haza baka' ne'mine okodelo' inite' nomivo minamoloningumu' ve losa nene ne'mine oga' noune. 4 Ee, laza nene agae, agae lo le' izo minaa' noune' nene idise do none' okode mene do hulo haza minelone losa nevoba asi a'mine seli numungu' mene ha geni libilivo mino minevo' minevo' lemeni dameni ne'mo nene a'mine hele vaa' okode ne'mi ebe' dalingumu' nene Okulumo' numude saketi ne'mino ngolaloinako lo agae, agae lo le' izo minaa' noune. 5 Ido' asi've O'moso'mo nene minevo' minevo' lemeni dameni ne'mo hele vaa' okode'mi ebe' nene dalingumu' ve losa leli' nene do va'va' o-ledosa a'mine salani molo-lidine' inite' muki' nene damolonivoba mo dalosune li ningi gililizangumu' ve lo a'minguti' gana' dalonido' o neine' inite' ei' Sikalahu've nene mo lehize-lede neive.
6 Nemu' nene laza gamene gamene vode vosa'mivo lute amuzo molo minivo ti' lo gele minaa' noune: Laza nene okode meesi ha mino Okulumo' numudela minosa Guvelesi vesi maka' minelonidoti' nene hoto' haza none. 7 Ido' idise Guvelesi vesi maka' minamune luvoni' nene laza idise minevo dovo' ogo noningu' mene eze ninge minosa minevo dovo' ogo nonivoba asi vetedunu' eze ningamosa nene ha gele ele'vole' ogovo' nene none. 8 Ee, laza nene vode vosa'mivo lute amuzo molo minivo mino laza nene okode mene hulo Okulumo' numudela nene vo Guvelesi vesi maka' minelobo lo gelo minaa' noune. 9 Nemu' nene me misubou' okodesi ha minelobe Okulumo' numudela vo minelobe neukisi nene Guvelesi ve'mo lelikumu' geleline' lamine' ilive losa ei' gilido' ogo molo olosa nene lute molo mino a'minemukovo' nene gono amuzo molo daa' noune. 10 Ido' Guvelesi ve'mo lelikumu' geleline' lamine' ilingumu' ogo molo minaa' noune' nene laza mukito' Kilisito' zasi gono dalido' nene laza hamo hamo' okode losuvosi minune' gameneu' ogo molo une' initeto' inite' lamine' une' nolihe inite' goloso une' nolihe ne'mi meni've lemelingumu' nene ei' velelo' vo soto' olone' o neine' nenako nemu' nene ne'mino ogo molo minaa' noune.
Paulo' Aza Kilisitodo' Medelo Mino Lingine O'moso Biluva' I-dani' Nene Huli Ezesi Di Bizilo Lo Evene' Ga'ine Daa' Ine' Gamazi Line'11 Nemu' nene laza Guvelesi vemu' golise gelelonido' o neine' nemu' nene gele mino evene' ingine leli' gamazite gililizangumu' nene ga'ine hizaa' noune. Leli' monovote nene mo O'moso'mo gele neive. Ido' monovotemu' nene linginesi ize' mili gilisa a'minemu' gili guni i-lidilizaho lo gelaa' nouve. 12 Ne'mine nolo-lingimune' nene leli' monovote lamine' ve losa a'minemu' gohi lo-lengemelesa lamune. Asi leli' monovotemu' gilikevo lamine' ogavo longolize izilizani' aka nene do soto' o-lengedekunivo evene' ma lu'ningu' minine' monovomu' nene gili huli oko'ine losuvolokovo' lamine' i minilizangumu' nene di naba igi laa' ave nene lingine laza lo-lengemelone' gamazi nene li-ngimikevo engi' gamazi'ine do'mozelingumu' nene nolo-lingimune. 13 Ve malite lelikumu' nene negi hizikeve li laa' nahe. Ne'mine noolone' nene mo O'mosomu' negi hize nolosune. Ne neiha negi hizamo lute gate laminekisi nolone' nene lengikumu' ve losa nene lute gate laminekisi mino ogo molo oga' noune. 14 Ido' ne'mine oga' noune' nene Kilisito' lulo leme neine' monovo've ne'mo nene do ote-ledavosa nene oga' noune. Ee, laza ti' lo ize' molo gele none' nenako nemu' nene ne'mine oga' noune: Ve hamo' nene evene' mukito' medelo hiline' nenako nemu' nene evene' muki' nene mo hilani' gele neive. 15 Ido' evene' mukito' medelo hiline' nene evene' ingine angise'inemukovo' igi mili minaa' ani' ma nene huli gohi ne'mine ami a'mine engikumu' helosa ote neive neemukovo' nene igi mili ilizave losa nene evene' mukito' medelo hiline' ve.
16 Ne'mino neine' nenako nemu' nene laza idise ado' mene none' gameneloti' nene evene' ize' molo-ngedelo ma engi' oko'ine losuvolokovo' ningekosa ize' ma molo-ngedamolosune. Ido' gomu' ma nene Kilisito'ni nene oko'nolokovo' ninge mino ize' molo-dune' noline' nene idise mene a'mine'mine ogo ize' molo-desa'mune. 17 Ee, ne'mino neine' nenako nemu' nene evene' ma ingine Kilisitoda mini mili nilizave nene mo O'moso'mo do gosoho' gehepeve o-ngede neine' nenako ne'mo ingine gomu' igi mili minani' monovo'ine ma nene mo osu' lavo ngemeni dameni'ine nene, aizo, mo gosoho' gehepeve lolo' ogave. 18 Ido' a'mine noluvoni' inite' muki' nene O'mosolatikovo' soto' ine' monovo ne neive. O'moso aza nene Kilisito' gono dadi'mo nene eze biluva' o-do minuninguti' nene laza ezela ogo do hamo' ogo bizelone' akate vele-ledosa evene' linge nene ezesi di hamo' igi bizilizangumu' ve losa a'mine akalo' ngele'mize molalone' gono nene mo leli' limine' ma neive. 19 Ado' me misubou' aleve O'moso ei' gamazi've avuto' ani' lihime'ine nene do molo' molo' o-ngedamo Kilisito' gono dangu' nene O'moso aza eita igi di hamo' igi bizilizani' aka nene vele-ngede'mo vo mino a'mine aka'mi gamazi nene evene' muki' li-ngimilizave lo leli' nene do limine' ve. 20 Ido' nemu' nene Laza Kilisito' limiselavo ezelo' medelo mino asi've O'moso nene leli' gamaziteu' mine molo mino lengi' nene gatine dani' gelavo leli' nene Kilisito' liline' velemu' nene leli' medelo mino amuzonga ti' lo nolo-lingimune: O'mosola nene lingine biluva' i-di minani' monovo nene hulisa igi ezesi di bizi minilo. 21 Ido' evene' laza nene Kilisitoda gi'mizo minekunivo ei' O'moso'mi monovo lisihe' gehepeve nene leli' okodela dizo minelingumu' nene O'moso'mo lavo leli' lihimete vai' nene ei' Kilisito' oko'nola dizavo lihime hamokisi ma damive Kilisito' nene lelito' medelo lihimelo' ve lolo' ine' ve. Nemu' nene lingine O'moso biluva' i-di minani' nene huli eita igi di bizi minilo losa nolo-lingidune.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


2 Corinthians 61 Ido' laza O'mososi maka' bize mino gono daa' unive nete nene gatine do ti' lo nolo-lingimune: O'moso'mi nasahili've lengemavo di minaa' nani' nene ningi hulikevo vo labuluvo ogalive losa nolune. 2 Ido' ne'mine noluvoni' nene O'moso'mo ti' lo lingumu' nene noluve:
Naza gamene lamine' muluvongu' nenita laa' nani' ma nene
mo giluve.
Ee, evene' do ngu' izelove lo gamene muluvongu' nene
hize ele' o-lingiduvoni' ve.
Gililo. A'mine gamene lamine' molani' nene idise mene gamene nene neive. Evene' do lu' izeline' gamene molani' nene idise mene gamene nene neive.
Lingine Leli' Monovote Lamine' Nene Ningilizave Losa Aposolo Laza Geni Ato Ato' Gehaa' Noune Lo Paulo' Line' Gamazi3 Laza nene goloso gidini geleline' monovo ngomosi nene ma okunivo a'mine mono' gono nodune' nene evene' nete divi ledivika li mono' goloso ve likelizave lo evene' hamolitesi olovo' ilizado' o mineline' inite' nene mo keke' amoovo' minaa' noune. 4 Asi laza nene O'moso'mi gonolo' ve ne'mine none' nene evene' do soto' ogo ngelebizelesa nene ado' ne'mine monovo lamine' nene ogo minaa' noune: Laza nene geni inite' ato ato' ne'mi lulou' minaa' noube, ido' lihitehe' inite' gehepeveli'mi lulou' minaa' noube, ido' do goloso o-ledaa' initeli'mo nene akate gize osu' lavo minaa' noube, ne'mine ogo minaa' nouningu' nene lemo ongamo amuzo molovo' minaa' noune. 5 Ido' di goloso igisasi nene libilaa' nave. Ido' nala' numungu' nesi nene huli-lidaa' nave. Ido' evene' gulugulunga li lovo di soto' i-lidilisasi nene iga' nave. Ido' gonosi nene amuzo molo daa' noune. Ido' okisete nesi nene do guno ma ongosa'mune. Ido' noso' nite' nesi nene do lamino nosa'mo ga'nasi nene helo minaa' noune. 6 Ne'mino minoosa monovo lamine' golosovo' nesi nene ha ogo mino gele nge lo minaa' monovo nesi nene do minaa' noune. Ido' laza nene hongu loovo' mino evene' nasahili' o-ngedo mino O'moso'mi Sikalahu've nesi nene lelita minevo dovo' ogo neivo mino evene' lute ngemo minaa' noune' nesi nene abeleni amo mino 7 Ido' gamazi gihile laminekovo' nesi nene lo mino O'moso'mi amuzo lelita minine' nesi nene do soto' o'mo vo mino monovo lisihe' lamine' gehepeve ne'mo nene lovou' initete ne'mine lolo' ogavo ade hela adavala nene lepesete ne'mine ne neivo ido' ade hela zamela nene bainati mitete ne'mine ne neivo minaa' noune. 8 Evene' linge ma nete nene di naba i-lidaa' naavo ido' linge ma nete nene di limi-lidaa' naavo monaa' noune. Ido' evene' linge ma nete lelikumu' nene lemenga laa' naavo linge ma nete nene lopo'ni laa' naavo monaa' noune. Ee, evene' linge ma nete lelikumu' nene evene' go'ine izaa' ave ve li laa' naaha laza nene ne'mine amo soza nite' osa'mune. 9 Ido' evene' ma nete lelikumu' nene gililisa ma gilisa'maha evene' muki' nete lelikumu' nene ningi gili lamine' goloso i nizave. Ido' lelikumu' nene mo hililisaave li gili minaa' naaha ido' mene vetesi ha none' nene mo haza ne none. Ido' lihimetemu' ve lo mulumo gono nene ne'mino daa' nouba a'mine ne'mo nene lebele helesa'mive. 10 Ido' mulumo gele minuningukisi nene gamene gamene lolize izovo' minaa' noune. Laza nene ve goho' gahali' ne'mine none'za monoku' evene' muki' nene heneni ve ne'mine lolo' o-ngedaa' noune. Henenite nomine' minaa' noune'za inite' mata' nene lelita ha neivosa minaa' noune. Ido' ne'mine ogo mine do vaa' nounidoti' nene laza O'moso'mi gonou' ve minaa' noune' nene soto' o minivo ningilizave lo ne'mine oga' noune.
11 Agae, lingine Kolidi alevekizo, gamazi nene ma do halekamo mo lo ngolokovo' lo lo-lengeme osu' lokune. Laza lute lengeme none' nene mo nabalo' goloso lengeme none. 12 Ee, leli' nene lute lengemaato' do a'manapa ma amune'za langisetine lengi' lutine nene di a'manapa igi leli' nene lutine limi lamine' amave. 13 Ido' lingine neni' izipaha'ne ne'mine gili nizavo ti' lo nolo-lingimune: Laza lute ne'mino lingimune' malo' nene golo hizi lutine di gili' lami limi lamine' ilo.
Evene' Nene O'moso'mi Numu've Ne'mine Nounako O'mosomu' Gilamave Nesi Nene Bizi Monikelizave Lo Paulo' Line' Gamazi14 Ado' monovo lamine' oga' monovosi ido' monovo golosolo' vaa' monovosi nene gono di hamo' mili dikesivo monovo'ine nene lisihetokovo' vilihe vamilive. A'mine noluvoni' inite' labanakisi liti'musosi engi' monovo'ine nene hamoli'mine monovo igi mili isa'masive. Ido' a'mine'mine ogo Kilisito'nimu' gili ele'vole' ave nesi ido' ezemu' gili hulaa' ave nesi nene hamo' akalo' ngeli ma e'metamilisaanako nemu' nene lingine Kilisito'nimu' gili hulaa' ave engikisi nene maka' moni engi' iga' ani' monovo nene lingine igi mili ikelizaze. Engikisi bize lamine' igi minamilo. 16 O'moso'mi kekeize numu've nesi ido' soza o'mososi di hamo' ilisido' nene ma vo damive. Ido' ne'mine noluvoni' nene minevo' minevo' O'mosoli'mi numu've nene leli' none' nenako nemu' noluve. A'minemu' nene O'moso'mo ti' lo lo neine' ma neive:
Naza nene engi' vovo'ningu' ogo minevo' alevo' ogo mino
mono minelesuve.
Ido' O'moso'inesi nene lolo' ogo minelesuve.
Ido' ingine neve nene neni' evene'ne zuho minilisave lo neine' ma neive.
17 Nemu' nene Guvelesi ve'mo ti' lo nolive:
A'mine nenikumu' gili ele'vole' amaveti vovo'ningu' minanguti' nene
lingine huli mine abaza' igi mini
goloso nite' nene damilo.
Ne'mine ikevo naza lengi' nene do nenita ogo
18 metibo lolo' okuvo
lingine nene neni' gipe alu minilisave lo
amuzo've atoli'minesi minive Guvelesi ve'mo nene line' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


2 Corinthians 71 Lu'ne lengeme nouvoni' alevekizo, a'mine gamazi mene ne'mino O'moso'mo lo huko-lede neine' nenaze. Nemu' nene laza okodesi lutesi do goloso o-ledeline' monovo muki' gilito do hulosa O'mosomu' golise gelo mino mudise monovo lisihe' lamine' gehepevevo' nene ogo molo o'mo vo minuke'zo.
Kolidi Aleve Lu'ine Di Velepe' Izangumu' Paulo' Lulou' Olize Soto' Ingumu' Line' Gamazi2 Lingine leli' nene di lutingu' milalo. Ne nanitekumu' ve. Laza lengikuti' evene' hamokisi ma do goloso o-ngedamune. Ido' evene' hamokisi nene aka golosolo' ngele'mize molamo ido' evene' hamokisi go'ine izo inite'ine nene ma do lelita amune. 3 Ido' ne'mine luvoni' nene lengelemosa lamuve. Helelone' nehe ha minelone' nehe, lengi' nene luteu' do molo-lengedamo mino ne'mine ogalone losa lengi' nene mo mudise luteu' do molokune lo gomu' mo ma lo-lengeme nouvoni' ma neive. 4 Naza lingine gamazi nene ha gililizado' i nizave losa lengikumu' nene gele ele'vole' o mino ne'mine mana'mine lo ha lo-lengemaa' nouve. Ido' lengikumu' nene nolize goloso izo mino do naba o-lengedo minaa' nouve. Lengi' monovotinemu' giluvo lamine' ogavo mulu'neu' nene lamine' goloso o neivo geni ato ato' geho minuningukisi nene lu'neu' gulumo atoli'mine ogo lisivosa nouve.
5 Ee, ido' Makedonia misubou' une' gamene nesi nene okode ma molo gelo mineso' nite' ogavo ma minamune'za asi ganala geni inite' ne'mo nene a'midati' a'midati' okodela nene dizovo' minive. Ado' okode losuvoloti' nene lovo lolize nene ha ogo mino luteu' neve nene golise gelo minune. 6 Ne'mino minune'za geni initeli'mi lulou' mini gopo ga'ine gili nizangu' do hongu lo-ngedaa' ive O'moso ne'mo nene Tito'ni aka vele-do imiselavo nonida ogo hetelidi'mo golise gelo minune' nene do hongu lo-lidive. 7 Ido' ne'mino do hongu lo-lidine' nene ei' Tito' adi'movo' ne nomive. Asi aza lengita vo hetelo lengita geni minine' nene di lisihe' ikeni' neivo ningosa a'minemu' geni biline' nene mate-do mulunou' lamine' ogavo a'minemu' gamazi do ani' ne'mosi nene do hongu lo-lidine' ve. Tito' nene lingine neni' ningeso' lingisivo nizani' nemukisi ido' goloso nite' soto' ingumu' agae, agae li minaa' naani' nemukisi ido' neni' gamazi'nelo' e'metilisa amuzo mili gilaa' naani' nemukisi lo-limine' nenako ne'mo nene lu'neu' gulumo lisine' nene vo naba goloso ine' ve. 8 Gomu' luhuvo niteku' gizuvoni' gamazi ne'mo muludingu' agae li okodido' gili mulumo gilani' noline' nesi nene naza lu'ne ga'ne nene do ato' ma amuve. Ee, a'mine luhuvo nite' nene ningi lutingu' mulumo gilani' nemu' nene mo ningo gelekuve. Ido' a'mine lutingu' mulumo nene gilani'za neve nene mo gamene li'nibemukovo' gilani' noloseive. Ido' lu'ne ga'ne do ato' amuve luvoni' nene lingine lutine di velepe' izangumu' nene naza olihe gelamosa gomu' lu'ne ga'ne do ato' uvoni'za idise nene ma do ato' amuve. 9 Asi idise nene mo nolize izo nouve. Ido' nolize izo nouvoni' nene lingine luhuvo ningi okodido' gili mulumo gilangumu' nevoba asi mulumo giladoti' lutine di velepe' izani' nemu' nene nolize izo nouve. Lingine okodido' gili mulumo gilani' nene O'moso'mo gele neido' vo dani' nenako a'mine gamazitemu' mulumo gilani' ne'mo nene ma do goloso o-lengedamine' ma neive. 10 Ne'mine noluvoni' nene O'moso'mo gele neido' ogo okodelo' gelo mulumo gelelonidoti' nene lute do velepe' izo lukuvo nalone' nenako nemu' nene a'ne'mino okodelo' gelo mulumo gelaa' noune' nene goloso ve lo lamolosune. Ne neiha O'mosomu' gilamavetida ne'mino oko'nido' gili mulumo gilaa' soto' o-ngedaa' neine' ne'mo helaa' nene do soto' o-ngedaa' neive. 11 Naza noluvoni' nene mo lamine' noluze. Lingine ma ningi'nalo. Ado' lingine a'mine'mine igi O'moso'mo gele neido' igi okodido' gili mulumo gilani' ne'mo nene lengita monovo lamine tamine' vai' goloso do soto' o-lengedave. A'mine nene ado' gilingili igi monovotine lisihekovo' minelive li lutine a'mido' milaa' monovo nene atoli'mine ogo do soto' o-lengedavosa lingine a'mine gamazitine nene di lisihe' ilisa amuzo mili minii goloso monovo di hulilisa lite' li upuho' igi minii golise gili minii leli' ningelobo li gili minii goloso nite' dave nene lihime imilisa amuzo mili minani' ve. Nemu' nene a'mine lengita minine' gamazi mamu' nene gilunivo a'mine luvoni' monovo muki' lingine igi mili minadi'mo nene lihime lengita minamine' nene do soto' ogave. 12 Ido' gomu' luhuvo nite' gize-lingiduvoni' ma nene lihime davemu' gelo gizuvoni' nomive. Ido' lihime do-divemu' gelosa gizuvoni' nomive. Asi lingine lutine lelita milani' amuzo goloso milisa milani' monovotine nene ningilizave losa O'moso'mi velelo' ne'mi monovo nene lengelebizosa gizuvoni' ve. 13 Ido' muludeu' lamine' gilune' nene idise mene noluvoni' initekumu' nene lamine' gilune.
Ido' lingine muki' nene Tito' lulo di hongu li-dangumu' olize izo minine' ne'mo nene a'mine muludeu' lamine' gilunido' nene imine' molo lazasi gohi lolize naba izune. 14 Ido' lolize izune' nene naza lengi' do naba ogosa Tito'ni gamazi gomu' lo-imuvoni' nene hazamu' nomine' nenako novozo nene ma helamuvoni' nenako nemu' nene mo lolize izune. Ee, naza lengi' gamazi lo-lingimune' nene mo gamazi gihile laminetokovo' lo-lingimune' ne'mino lengi' nene do naba o-lengedo Tito'ni lo-imune' gamazi nene laminetokovo' lo-imune' nenako a'mine nene mo lamine' gihile izave. 15 Tito' aza lengita ogo nohetelivo lingine muki' golise've gili luvo luvo izi mini ele'mize lamine' igi gamazi'velo' e'metani' mamu' nene aza gohi gele mino lulo've nene atoli'mine ogosa lengita hulo neive. 16 Ido' naza idise nene giluvoni' lingine nene inite' mukiku' monovotine nene mo lisihe' ogavo minilisave losa giluvo mo mu'musi' gehepeve ogavo nemu' nene nolize goloso noizuve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


2 Timothy 4
Paulo' Timoteo' Gono Dalingumu' Nene Gohi Amuzo Molo Gala Dosa Naza Heleloni' Gamene Nene Mo Avito' Ogave Lo Lo-imine' Gamazi1 Izesu Kilisito' nene tine' molo ogo Guvelesi ve naba lolo' ogo gizebo o-ledelingumu' nene naza ga'ne gele mino gaka dalove. O'moso'mi velelokisi ido' hilani' alevesi ido' ha minilizani' alevesi gonito' lele'mize molo ize' molo-ledelive a'mine Izesu Kilisito' ei' velelokisi nene gaka do ti' lo nolo-giduve: 2 Gaza gamazi lamine' nene lo soto' ogo lo-ngemezo. Ee, gili gimilizani' gamenelo' nolihe gili gimamilizani' gamenelo' nolihe ha lo-ngemovo' mino gosele' gebelamivo apize ngeme'mo vo mino ga'ine do mono' nene gihile neive lo ngelebizo lihime'inemu' nene ngelemo lu'ine do ngii lo-ngedezo. 3 Ido' gamazi ne'mino lo-ngemezo noluvoni' nene ingine mono' gamazi gihilemu' gosele' ngebelavo geleso' ngisamivo angise'ine lanite' gili gililizani' gamazimu' nene ga'ningu' huhu lavo a'mine lanite' gili gililiza gamazi nene apizi ngimilizave vai' ngele'mizi di igi hitilizani' gamene ma aloseinako nemu' nene luve. 4 Ne'mine igi gamazi gihile nene mehe'ine imi zovo' izi vi gihile've nomine' gamazi heluno ne'mine malo' nene gi'mizilisave. 5 Ne'mine ilisaanaze. Gei' neve nene negi hizo ladani amo gaka gele ngevo' lo mino monoli'mi geni mulumo soto' iline' nesi nene ha geho mino mono' gamazi lamine' lo soto' ogo lo-ngemaa' gono nene ha do mino gono geito' hulo neine' gono nene mo vai' doovo' minezo.
6 Naza ne'mine gamazi mene nolo-gimuvoni' nene neni' vanise'ne nene mo api' igi lepilisa navo neni' osu' lo voloni' gamene'ne nene mo alite neivosa noluve. Ido' vanise'ne ne'mino lepeloni' nene O'mosomu' ve li vaini noso lepi hulaa' nani' ne'mino lepe hulolosuve. 7 Naza mono' lesisi lamineku' nene amuzo molo loti' izo vo makilo' mo hetelekuve. Mono' gihileloti' nene zovokisi izamo mo e'mete osu' lokuve. 8 Idise meloti' alinge' neve nene monovo lisiheto' e'metaa' avete daa' nani' meni nene nenikumu' gizebo ogo neive. A'mine meni inite' nene monovo lisiheto' ize' molo-ledaa' neine' zasi Guvelesi ve ne'mo nene gamene nabala nemeleseive. Ido' nemeline' nene nenikovo' nemelivoba asi ei' alingumu' lu'ine mili minave mukikisi nene ngemavo dalisave.
Paulo' Ezesi Maka' Gono Dave Huli-di Vangumukisi Ido' Goni' I-dangumukisi Timoteo'ni Nolo-emo Ano Lo-dine' Gamazi9 Gaza nenita lite' lo aline' aka nene amuzo molo ma do soto' ogo ano. 10 Dema' neve nene me misubou' minine' initeto' lulo molosa neni' nene hulo-nedo Tesalonika numuno ebeta vavo ido' Keleseke' nene Galatia misubouko vavo ido' Tito' nene mo Dalamatia misubouko vavosa nene noluve. 11 Luka' nevo' nene nenikisi maka' nosive. Ido' Maleko' neve nene gelekele' ogo hize ele' lamine' o-nedaa' neine' nenaze. Aliningu' nene ele'mizo maka' alizo. 12 Ido' Tikiko'ni nene mo Eheso numuno ebeta imisele hulokuvo vogave. 13 Ido' gaza aliningu' nene naza Toloasi numuno ebeku' Kalipo' neida ponisa hulo uvoni' masi nene do-nedo ano. Ido' buku'ne masi nene do ano. Ado' a'mine buku'neuti' nene ize losuvolo' luhuvo gizani' pepa ma nene inite' naba nenaze. A'mine nene gaka molavo hulo ogaline.
14 Vapadunu' inite' ato ato' lolo' oga' ive Alekisadelo' ne'mo monovo goloso nene vai' goloso o-nidive. Aza ogo molo ido' nene Guvelesi ve'mo golo hizo lihime emeleseive. 15 Ido' aza leli' laa' noune' gamazite nene amuzo molo molovo' hitevo' ogo minine' nenaze. Geikisi nene gamazika molovo hitevo' ogalize. Eikumu' nene ehe' ogo gizebo lamine' ozo.
16 Gana' api' igi gonito' nele'mizi milani' gameneu' nene evene' hamolitesi neni' gamazi'nelo' hize ele' ma i-nidamave. Mukito' mo huli-nidi vikeve. Nemu' ne'mi lihime nene O'moso'mo do-ngede minamiliho losa noluve. 17 Ne'mine ani'za Guvelesi ve nene nenikisi mino amuzo nemo hize ele' o-nidine' ne'mo laza lo soto' oga' noune' gamazi nene naza lo soto' ogo lo-ngeme osu' lokuvo heta ato' ve muki' nesi nene gilani' ve. Ido' ne'mine ogo Guvelesi ve ne'mo Loma vete nibili hililisa anguti' nene alete molo do hulo-nedavo lukuvo nuve. 18 Ido' di goloso i-nidilisa ilizani' inite' mukikuti' nene Guvelesi ve'mo alete molo-nedo lukuvo nemo Okulumokuko ei' gizebo o neingu' nene nele'mize do voloseive. Nemu' nene eze opo'ni lo minelone' nene huko vamivo ha minevo minevo' ogo mineline' nene mo ne'mino miniliho.
Paulo' Evene' Ma nGopo'ni Lo Luhuvo Nite' Gize Osu' Line' Gamazi19 Neni' nene Pilisikila'nisi Akuila'nisi ido' Onesiholo' numu'veu' ingaa' ani' aleve nesi nene ngopo'ni noluze. Lo-ngemezo. 20 Elasito' nene Kolidi numuno ebeta nene ha minive. Ido' Tolohimo' nene inite' gize do neivosa Mileto numuno ebeku' nene hulo-dosa uvoni' ve. 21 Hepe' gamene olihe amido' nene gaza aline' aka amuzo molo vise' ogo do soto' ogosa ano. Ido' Euboulo' nesi Poude' nesi Lino' nesi Kalaudia' nesi ido' leze zuho muki' nesi nene gopo'ni nilave.
22 Ido' Guvelesi ve nene gei' sikalahukasi minivo. Ido' O'mosolati' nasahili' nene lengita minivo. Moda a'nesi' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Revelation of John 1
Luhuvo Nite' Me'mi Monovo Gizosa No'noho' Gamazi Gizine' Gamazi1 Gizeloni' gamazi mene O'moso'mo Izesu Kilisito'ni lo soto' ogo elebizine' initekumu' nene gizelouve. A'mine inite' elebizine' nene geto soto' ilido' o minine' initekumu' mene eze gonolo' ve ngelebizelive lo O'moso'mo elebizine' ve. Ne'mine ogavo aza leli' gililizave losa gonolo' ve neni' Zohane'ni nelebizelesa angelo've nenito' imiselo a'mine gamazi nene do soto' o-nidine' ve. 2 Ido' a'mine do soto' o-nidine' inite' muki' ninguvoni' nene naza lo soto' ogo a'mine O'moso'mi gamazi Izesu Kilisito' hize ele' ogo lo soto' ido' nene naza hize ele' ogosa nogizuve. 3 A'mine inite' soto' iline' gamene nene mo alite neine' nenako nemu' nene evene' ma a'mine O'moso'mi veleti' gamazi gizuvoni' mene gati ma li-ngimilizave nesi ido' gati li-ngimikevo gilisa a'mingu' gizuvoni' gamazilo' e'meti gili dalizave nesi nene O'moso'mo no'noho' ize-ngedeline' nenako nemu' nene ngolize izilizani' akalo' mini milalisave.
4 Zohane' naza Asia misubou' mini'mi monani' mono' mulise seveni lengi' nene luhuvo nite' mene nogize-lengedo ti' lo noluve: Idise mino gomukuti' mino mine do dize'mo alive ezelatikisi ido' aza gizebo o-ledo minaa' neine' mo'mosi've'mi velela minaa' nani' Sikalahu' seveni engitatikisi ido' Izesu Kilisito' ado' O'moso'mi gamazi lamine' lo soto' o-ledaa' ive ezelo' gele medelelonido' o minive gomu' molo-ledo hilinguti' oto minive ido' misubou' misubou' mini'mi monani' guve'inesi ve naba muki' engi' guve'inesi ve naba minive ezelatikisi nene ado' nasahili' oga' monovosi ido' hongu lo lamino minaa' monovosi nene lengita minivo.
Ado' lulo've leme neive ne'mo nene ei' vanise've hulo hilidoti' nene lihimete apase-ledo 6 ei' gizebou' lele'mize molo mo'mosite naba lemosa ei' O'moso've ado' ei' melehinemu' opo'ni lo inite' lehize-daa' olonive lolo' o-lidive eita nene guvele minivo gizebo o-ledeline' amuzo've nene minevo' minevo' ogo mine do dizo minelive. Mo ne'mino miniliho.
7 Me gililo. Limuso avilelo' nene alosa neive.
Ido' aline' nene evene' muki' nete ve'inedunu' ningilisave.
Ado' bilii losonou' hizi ngolosave inginesi nene ningilisave.
Ido' misubou' misubou' mini'mi monani' evene' zuho ato ato' muki' ingine
eikumu' nene agae agae li ive nama igi minilisave.
Neve nene mo lamine' ve. Mo ne'mino soto' iliho.
8 Guvelesi ve O'moso ado' inite' mukito' gizebo ve minaa' amuzo'vesi minive idise mino gomukuti' mino mine do dize'mo alive ne'mo nene ti' lo nolive: Neni' nene inite' mata' muki' minamangu' gomu' molo mino alinge' ma osu' lilizani' nene naza ha minevo' minevo' ogo minelove nene nouve.
Kilisito' Ato' Oko'nosi Mino Zohane'ni Soto' O Emo Emeni Dameni'vemu' Lo-emosa Ningeline' Inite' Bukuu' Gizezo Lo Lo-imine' Initekumu' Gizine' Gamazi9 Lengi' zuho lengikisi maka' Izesuda gi'mize mino ei' gizebou' vo holo nonivo goboni mili-lidangu' mino mulumo geni ha ele'vole' ogo gehe'mo vo minaa' nounive Zohane' naza O'moso'mi gamazi lo soto' ogo Izesu' gamazi hize ele' ogo lo soto' ogo minuvongumu' nene lihime nimi ailani ma Patimosi ve laa' angu' nene mineline li nimiseli hulikevo vo minuvoni' ve. 10 A'mida minuvongu' nene Guvelesi ve'mi gamene ve lo holise' minaa' noune' gamene mau' nene O'moso'mi Sikalahu' ne'mo zatuho' o-nidivo nouvo mehe'nelati' pikuli nolo molaa' neine' ne'mino nolo nabauti' soto' ine' nene gamazi 11 ti' lo line' giluve: Gaza ningeline' inite' meve nene bukuu' gizosa Izesu' evenele mulise seveni ado' Eheso numuno ebetamukisi ido' Similina numuno ebetamukisi ido' Pelegamoni numuno ebetamukisi ido' Tiatila numuno ebetamukisi ido' Saladisi numuno ebetamukisi ido' Hiladelehia numuno ebetamukisi ido' Laodikia numuno ebetamukisi nene gizo hulo-ngedezo.
12 Ne'mine lavo naza a'mine ne'mine nolo molo gamazi lo-nimive nene ningelesa mine velepe' izuvoni' ve. Ne'mine ogo ninguvoni' nene ngolidunu' lili' ani' lamu seveni nene ningo 13 a'mine lamu neti vovo'ningu' nene evene' oko'nosi minive ma ninguve. A'mine ve'mi genegana've nene ha'na ha'na gizenelo' leme pele minine' nene ngolo mino losonolo' nene ngolidunu' lili' ani' inite' leti ne'mine izekine' minine' ve. 14 Ido' godolo zopovo nene mokono' hego gehepeve elo minavo vele gulo nesi nene olo' gulumo ne'minosa minine' ve. 15 Gizene've nene ngoli gele vine' inite' oloku' gizi di lamine' ikevo ve'ne ve'ne elo minaa' neine' ne'mino ve'ne ve'ne elo minine' ve. Ido' nolo've nene noso naba'mi gugu ne'minosa minine' ve. 16 Ido' ana zamela nene sonohi' seveni ne'mine do minine' ve. Ido' veleuti' nene bainati mite' velela ge'no mehenela ge'no gohe goloso minine' nene omo hetele minivo golo vele nene ho' amuzo molo silingenge'ne hulaa' neine' ne'mine labana' nene soto' ogo minine' ve.
17 Ne'mine ogo neivo naza ningo gizeneu' lemo pou' lo ongo hiluve ne'mine gelo minuvoni' ve. Ne'mine ogo nouvo ana zame nedunu' nene oko'nelo' nodo gelo ti' lo line' ve: Gaza golise gelamozo. Naza nene inite' mata' muki' minamangu' gana' minuve alinge' osu' ma lilizangu' nesi nene ha minevo' minevo' ogo minelove nene nouve. 18 Minevo' minevo' oga' nemeni damenisi nene nouve. Gomu' nene naza hiluvoni'za aizo, idise nene naza gohi ve'ne gizo minevo' minevo' ogovo' nouve. Ido' neni' neve nene hili vilizangumu' akahe si'zaa' kii' nesi ido' hilisa minani' ebekuti' oti vilizangumu' akahe si'zaa' kii' nesi nene nenikovo' do nouve. 19 Nemu' nene gaza ne'mine olosane. Gaza idise soto' o neine' initekisi ido' alinge' soto' olosa neine' initekisi nene ningelesange. A'mine inite' nene ningosa luhuvo gizezo. 20 Suno' minine' inite' ado' a'ne zamela nene sonohi' seveni do nouvo ningaine' ne'mi monovo nesi ido' ngolidunu' lili' ani' lamu seveni minine' ne'mi monovo nesi nene ne'mino neive: A'mine sonohi' seveni nene evene'ne mulise seveni neti angelo'nido' nene medeli avazaha ne'mine nene nizave. Ido' a'mine lamu seveni nene a'mine evene'ne mulise sevenilo' nene medeli avazaha ne'mine nene nizave.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Revelation of John 9
Angelo' Naba Faef Ne'mo Pikuli Hubu Lavo Soto' Ine' Initekumu' Zohane' Gizine' Gamazi1 Ido' ne'mine ogavo angelo' naba faef ne'mo nene pikuli've hubu lo do nolo molavo ninguvoni' nene okulumokuti' sonohi' ma misubolo' do'moze minine' nene ninguve. A'mine sonohi' neve nene hemuvosi nomine' galese ha'nali'mi veleloti' kii've nene imikevo do minine' ve. 2 Ido' a'mine kii' nedunu' nene a'mine galese'mi akahe've nene si'zo godavo a'minguti' nene sokile vai' goloso hosoni vite' ikevo sokile dizaa' ine' ne'mino dizo okulumotokisi ido' ho' velelokisi molo hito do liti'muso izine' ve. 3 Ido' a'mine sokileuti' nene ma'nabuso gili vani' inite' nene misubou' limikevo misubouko nizani' gazehe ga'muko' ne'mineti amuzo'ine ne'mine nene O'moso'mo ngimine' ve. 4 Ne'mine ogo ti' lo lo-ngidine' ve: Lingine nene guvise navise nehe za' nala' nehe nevo'mine inite' nene di goloso i-ngidami asi O'moso'mi noso golihi'nido' milamani' alevevo' nene di goloso i-ngidilo. 5 Ne'mine lo a'mine ngimine' amuzo nene a'mine aleve ngibili hililizani' amuzo ngimine' nevoba asi ike'ni faef ne'mi lulou' ngibili'mi vi nizavo mulumo ekese' goloso gili minilizangumu' ve losa amuzo ngimine' ve. Ido' a'mine mulumo gili minilizani' nene gazehe ga'mukolite evene' ngibilikevo mulumo ekese' goloso gilaa' nani' ne'minisa nene gili minilisave. 6 Ne'mine igi mulumo ekese' gili minilizani' gameneu' nene evene' nete helaa' akamu' vise' ilisaha mo ma ningamilisave. Ee, mo helelobo li gili minilisaha helaa' ne'mo nene olovo' o-ngedeleseive.
7 Ido' a'mine ma'nabuso gili vani' inite' nene hosi gili minani' ve. Ado' lovou' di vilisa di nene i-ngidikevo minani' hosi gili minani' ve. Ido' a'mine ma'nabuso gili vani' initeliti godo'nido' nene kuvanadi angili' ngolidunu' lili' ani' gele vine' nene gihi minani' ve. Ido' go'ine ve'ine nene evene' gote vete ne'minesi minani' ve. 8 Ido' madu'ine zopovo nene ha'na ha'na venelitine ne'minosa minine' ve. Ido' ve'ine gavulo nene laioni gulo neti ve'ine gavulo gasava ne'minosa minine' ve. 9 Ido' loso'nido' lepese ne'mine izikani' nene ainidunu' lili' ani' gele vine' izikani' ve. Ido' a'mine inite' pateli nivavo holoke'ne'ninguti' nolo molani' nene hosi vailite lovou' kali ma gelelehe' igi loti' izi di nivavo gilili ngilili lo minaa' neine' ne'minosa minine' ve. 10 Ido' gazehesi ido' gazehe ne'mini minani' inite' masi ingine avasuvo'ningu' nene evene' ngibilaa' ani' inite'inesi minaa' naani' ne'mini a'mine ma'nabuso gili vani' inite' nene avasuvo'ningu' evene' ngibilaa' ani' inite'inesi minani' ve. Ido' ne'mini minani' nenako nemu' nene a'mine ike'ni faef neu' evene' di goloso i-ngidi minilizani' amuzo'ine nene a'mine avasuvo'ningu' nene minine' ve. 11 Ido' engi' guve'inesi ve nene a'mine hemuvosi nomine' galese ha'na ha'nalo' gizebo oga' neine' angelo' neve nene engi' guve'inesi ve minine' ve. A'mine angeloli'mi gulive nene Zuda veti gamazi'ninguti' nene Abadoni' ve li laa' nave. Ido' nGiliki veti gamazi'ninguti' nene Apolioni' ve li laa' nave. A'mine gulive setalitisi monovo nene inite' do goloso oga' ive ve.
12 Agae, mulumo geni inite' naba hamo' ma nene mo vaaha mulumo geni naba lumo seta' nene mo olihe soto' ilisa nasive.
Angelo' Naba Sigisi Ne'mo Pikuli Hubu Lavo Soto' Ine' Initekumu' Zohane' Gizine' Gamazi13 Ido' neloti' nene angelo' naba sigisi ne'mo nene pikuli've hubu lo do nolo molavo ngolidunu' lili' ani' alata O'moso'mi velela minine' ne'mi gatu'muvo seta've seta'vela komu minanguti' nene nolo hamo' ma soto' ogosa 14 a'mine pikuli di minani' angelokuti' naba sigisi mamu' nene ti' lo nolo-divo giluve: Noso naba Zupalati nela angelo' seta've seta've nala' izi-ngidikani' ma nene vo vakese-ngedezo. 15 Ne'mine lavo vo a'mine angelo' seta've seta've ado' O'moso'mo a'mine gamenemu' gehepeve do va'va' o-ngedavo minani' ma nene vo apase-ngidine' ve. Ne'mine lavo vo apase-ngidine' nene evene' laka'ni seto hamo minanguti' lingela hamo' nene ngibili hililizave lo O'moso'mo ne'mine i-ngidilizani' gamene'mi kilisimasi'vesi ido' ike'ni'vesi ido' holise' gamene'vesi ido' aua'vesi nene gamene molo hulo-ngedekivosa ha minani' nene vakese-ngidine' ve. 16 Ido' a'mine angelo' fo'a neti gizebo'nido' mini hosilo' monaa' ani' ami nene tuu hadeti milioni (200,000,000) ne'mine nene minani' ve. Ido' a'mine tuu hadeti milioni ne'mine minave noluvoni' nene mo naba'ine li-nimikevo mo gelosa nene noluve. 17 Ido' a'mine hosilo' minani' amisi hosi'inesi ve'nelo' i milangu' nene ne'minisa nizavoo ninguve: Loso'nido' lepese nene olo' gulumo ne'mine gulehe' ilinekisi ido' sahila geheni gumi kala ne'minesi ido' salfa geheni ne'mine gihungo' ilinekisi nene izikani' ve. Ido' hosi'ineti madu'ine nene laioni guloliti madu'ine gele vine' nizavo ve'ninguti' nene olo' gulumosi sokilesi salfa gehenisi nene leme heta ogo minine' ve. 18 A'mine evene' di goloso i-ngidaa' ani' inite' seto hamo ado' a'mine hosiliti ve'ninguti' leme minine' inite' olo' gulumosi sokilesi ido' salfa geheni nesi nete nene evene' seto hamo seto hamo minanguti' hamo hamo' nene ngibili hilani' ve. 19 Ee, a'mine hosiliti amuzo'ine nene ve'ningukisi avasuvo'ningukisi minine' ve. Avasuvo'nine nene gosihe' ne'mine madu'inesi minikevo a'mine avasuvo'inedunu' nene evene' di goloso i-ngidaa' ani' ve.
20 Ne neiha a'mine evene' di goloso i-ngidaa' ani' initelite ngibili hilamavo evene' lumo ha minave nete nene lu'ine di velepe' izisa igi mili iga' ani' monovo nene hulilizanako hulamave. Ado' ve'ine ningisa'mani' ido' ga'ine gilisa'mani' inite' ido' aka monamilizado' i nizani' inite' soza o'moso ado' ngolidunu' nehe siluva' gehenidunu' nehe ido' ngoli gele vine' inite' gohi madunu' nehe ido' gehenidunu' nehe ido' zadunu' nehe nevo'mine initetunu' engi' a'inedunu' gono di lili' ani' inite' nene ngopo'ni li minaa' ido' sikalahu' goloso ngopo'ni li minaa' ani' nene hulamani' ve. 21 Ido' lu'ine di velepe' izi engi' monovo'ine goloso linge ado' evene' ngibili hilaa' ani' monovo'inesi ido' poisini gamazi'inesi ido' vene' vemoho' alu gipe gopo ingaa' ani' monovo'inesi ido' gumine damine iga' ani' monovo'inesi nene mo hulamani' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Revelation of John 16
Angelo' Seveni Nete O'moso'mo Evene' Lihime nGemeline' Inite' Goloso Lapese'ningu' Lapese'ningu' Di Minani' Nene Huli Misubouko Ika' Ika' Navo Soto' Oka' Oka' Ine' Inite' Ningingumu' Zohane' Gizine' Gamazi1 Ido' ma giluvoni' nene O'moso'mi kekeize numu'veuti' nene nolo naba ma soto' ogo angelo' seveni engikumu' nene ti' lo nolivo giluve: Lingine vi O'moso'mo evene' lihime'inemu' izebolo' molangumu' lihime ngemeline' inite' ado' lapesetingu' lapesetingu' neine' ma nene lepi huli misubouko ilo.
2 Ne'mine lavo angelo' naba vanu ne'mo vo ei' lapese'veu' minine' inite' goloso nene lepe hulo misubouko ine' ve. Ne'mine ogavo evene' ma ingine loposo niteli'mi maki've di mini a'mine loposo niteli'mi avazahalo' gubi' izi imi opo'ni li minaa' aveti oko'nido' nene huso goloso galasa gehepeve nene izeka' izeka' o'mo vine' ve.
3 Neloti' nene angelo' naba tuu ne'mo vo ei' lapese'veu' minine' inite' goloso ma nene lepe hulo guvo nosou' ogavo a'mine guvo noso nene evene' hilaveti vanise'ine ne'mine lolo' ogavo a'mingu' ve'inesi minaa' ani' inite' muki' nene hili gese' ani' ve.
4 Ido' neloti' angelo' naba tili ne'mo vo ei' lapese'veu' minine' inite' goloso ma nene lepe hulo noso naba' nabaukisi hinipini' noso ngomo ngamaukisi ogavo vanise gehepeve lolo' ine' ve. 5 Ne'mine ogavo noso mukito' gizebo oga' ine' angelo' ne'mo nene ti' lo nolivo giluve:
Gaza gomukuti' mino idisesi ha nanive
ado' gemeni damenika lisihe' lamine' gehepevesi minanive neke
ne'mino lihime nongemaine' nene mo monovo lisihe' ogo molo nane.
6 Naza ne'mine noluvoni' nene nanitekumu' ve.
Ingine a'mine vanise noso nongemanive engi' nene
gei' polohetesi gei' eveneka lingesi ngibili hilikevo vanise'ine lepani' nenako
a'mido' golo hizo vanise noso nalizave lo nongemane.
Ee, engi' ne'mine noo-ngedaine' nene
mo ne'mine o-ngedelinido' lisihe' i nizani' nenako
mo lamine' ne'mine noo-ngedane.
7 Ido' neloti' ma giluvoni' nene alata ne'mo ti' lo nolivo giluve:
Ee, Guvekasi ve O'moso amuzo malehe mo lamineto' nolive.
Gaza lihime ngemaa' naine' nene
mo monovo gihile lisihetokovo' do molosa ngemaa' nane.
8 Ido' neloti' nene angelo' naba fo ne'mo vo ei' lapese'veu' minine' inite' goloso nene lepe hulo hoku' ogavo ho' ne'mo olo' ahu' loosa evene' oko'nido' honopono' minelive lo O'moso'mo ho' nene gele imine' ve. 9 Ne'mine ogavo evene' oko'nido' nene holi'mi olo' ahu've ne'mo lo'vote-ngedavo ingine nene ne'mino evene' do goloso o-ngedeline' amuzo'vesi minive O'moso'mi gulive nene divi ledivi' igi mini lu'ine di velepe' izi lihime'ine hulami O'moso di naba i-damani' ve.
10 Ido' neloti' nene angelo' naba faef ne'mo vo ei' lapese'veu' minine' inite' goloso nene lepe hulo loposo niteli'mo gizebo o-ngedo minaa' ine' mo'mosi'velo' nene ogavo a'mine gizebo o-ngedo minaa' ine' alevetida nene liti'muso naba izine' ve. Ne'mine ogavo evene' ingine mulumo giladi'mo ve'ine nahuno nene ingihi mata' mata' izi minii 11 ado' huso'ine golosouti' mulumo neivo mulumo gilani' ne'mo nene Okulumoku' O'moso nene divi ledivika li-di mini lu'ine di velepe' izami igi mili iga' ani' inite' goloso'ine nene mo hulamani' ve.
12 Ido' neloti' nene angelo' naba sigisi ne'mo vo ei' lapese'veu' minine' inite' goloso nene lepe hulo Zupalati noso nabau' ogavo a'mine noso naba nene ho' dizaa' idati' guve'inesi ve naba alizani' aka'ine nene do va'va' o-ngedo goko' line' ve. 13 Ido' ne'mine ogavo ma ninguvoni' nene sata' naba gele vine' loposo niteli'mi veleutikisi ezeloti' soto' ine' loposo niteli'mi veleutikisi ido' soza polohete ma minidi'mi veleutikisi nene sikalahu' goloso seto hamo ado' gizele' gili vanikovo' nene limi heta ani' ve. 14 A'mine sikalahu' goloso nene ve goloso'mi zuhouti' mini engi' amuzo'ine ngelebizi ato ato' suno di soto' igi misubou' misubou' evene' zuho ato ato' ngamani'ine ato atokisi mini'mi monadaa monadaa nene vani' ve. Ido' a'mine gizele' gili vani' sikalahu' goloso ne'mine igi vani' nene amuzo malehe O'moso'mo lihime ngemo ngebelelesa iline' gamene ado' gamene nabala nene a'midati' a'midati' guve'inesi ve naba nete nene lovo i imilizangumu' ve li di nubuho i-ngidilisa vani' ve.
15 Ido' Guvelesi ve'mo ti' lo nolive: Gililo. Naza nene guminelo' ve alive li gilamado' oga' neine' ne'mino alosuve. Evene' ma ingine laza a'mine gameneu' nene geneganate vise' ogo baka' nomonunivo evene' ningikevo lovozo helalone li ehe' igi mini genegana'nido' gizebo lamine' igi minilizave nene ngolize izilizado' mini mili minilisave.
16 Ne'mine igi a'mine sikalahu' goloso nete a'mine vi di nubo i-ngidave nene ngele'mizi ebe' ma gulive Zuda veti gamazi'ninguti' Halamagedoni ve laa' naada nene di nubo i-ngidani' ve.
17 Ne'mine ikevo angelo' naba seveni ne'mo ei' lapese'veu' minine' inite' goloso nene lepe hulo aka'vozene hepe' monaa' ido' ogavo O'moso'mi kekeize numu'veu' mo'mosi'velati' nene nolo naba ma soto' ogo ti' lo line' ve: Me gono osu' noline' gamene've nene mo ogo novive. 18 Ne'mine lavo a'mido' nene go' pa'na pa'na ogo nolo nolo molo go' ngilili ngilili nolo mimi' naba ma ine' nene mo naba goloso ive. Evene' me misubou' api' ogo soto' ogo mine do dizo idiselasi nonido' nene a'mine mimi' naba goloso ne'mine nene ma amine' ve. 19 Ne'mine ogavo ne'mo numuno ebe' naba nene ho'lo seto hamo neivo ido' evene' zuho ato atoliti numuno ebe'ine mini'mi monani' nesi nene sime' nani' ve. Ee, O'moso'mo numuno ebe' naba dizo minine' Babelonia nemu' nene ha gele mino lihime'inemu' izebolo' goloso molangumu' lihime ngemaa' neine' inite' goloso vaini noso ne'mine nene minine' nenako a'mine izebolo' vaini noso nene nalizave lo Babelonia numuno ebeku' aleve ngimine' ve. 20 Ido' ailani muki' nene vi haha ikevo golosi nene limi ingi osu' li gohi ma minamavo ningamani' ve. 21 Ne'mine ogavo okulumokuti' nene osupo gihile naba' naba ado' gihile hamo hamoli'mo geni've vanu hadeti (100) pauni (foti faef kilo (45Kg)) ne'mine mineka' mineka' ine' nene eveneto' limi'mi vani' ve. Ne'mine neivo a'mine nene inite' goloso gehepeve soto' o-ngidine' nenako a'mine osupo gihile eveneto' di'mozi' mozi' ani' nemu' nene a'mine aleve ingine O'moso divi ledivika li-dani' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Acts 11
Gamazi Nene Izesu' Zuho Zelusalemi Ebeku' Minani' Nene Petolo' Vetete' Ogo Lo-ngimine' Gamazi1 Ne'mine ogavo aposolokisi Izesu' zuho linge ma Zudaia misubou' minanikisi ingine nene heta ato' vesi O'moso'mi gamazila vi gi'mizani' ne'mi gamazi vogavo gilani'. 2 Nemu' Petolo' Zelusalemi numuda tine' molo duvavo Izesuda alisa gilave gomu' oko'ine lolovo huko hulo-ngedo O'moso'mi noso've molo-ngedelone li amuzonga laa' ave nete Petolo'ni elemi ti' li li-imani': 3 Gaza O'moso'mi noso've nomine' alevetida vo engi' a'ninguti' noso' nite' no naine' nene nanimu' nane. 4 Ne'mine likevo Petolo' aza api' ogo ti' lo lo-ngemo ne'mine ine' aka nene lo ngolo' lo lo-ngimine': 5 Naza Zopa numuno ebeku' mino O'mosola noluvo madu'ne gopo ogavo mino vamu' ti' ogo ninguve: Inite' ma lavolavo naba gidini minine' nene lumolati' lumolati' di uhu'vizi hulikevo Okulumokuti' zou zou lo nolimivo ninguvoni'. Lemo nouvodo' minavo 6 a'mine'mi lulou' gisili hizo ninge lamine' uvoni'. Gaha nama ato atoli'mine gize'ine a'ine neine' nominekisi ninguve. 7 Ne'mine ogo gamazi ma ti' lo soto' o nimine': Petoloo, gaza oto ma belo novo. 8 Ti' lo soto' o nemavo naza ti' lo luve: O've. Guve'nesi ve make, ne nomive. Ha nitekisi goloso nitekisi nene gopo nosa'muve. 9 Ne'mine lokuvo Okulumokuti' gamazi imine' molo line': O'moso'mo inite' mamu' goloso nite' do hulo do lamine' ogavo ma a'mine nite' nene ha nite' ve goloso nite' ve lamo ha dalosane. 10 Ne'mine lo line'za a'mine gamazivo' lo volelo' melo' ogo lokusivo gamene setohamo ogavo a'mine nite' mata' nene gelelehe' ogo ihe' Okulumoku' dizo vine'. 11 Dizo vavo a'mido' geti evene' setihami Kaesalea numudoti' elese igi minuvoni' numuda hetelani'. 12 Hetelikevo O'moso'mi Sikalahuli'mo ti' lo lo-nimine': Gaza geni gebelamivo inginesi vozo. Lavo nazasi ido' Izesu' zuho sikisi nesi vo a'mine ve'mi numungu' dizekunivo 13 gamazi ti' lo lo-limine': Neni' numu'neu' angelo' mali'mo dizo soto' o nemo ti' lo lo-nimive: Gaza Zopa ebeta evene' ma ngimiselanivo vi Simoni' gulive ado' gohi ma Petolo' ve lo minine' nene ele'mizi ikevo 14 gezesi ido' gei' numungau' ingani' zuhosi O'moso'mo do lungu' izeline' gamazi lo-lengemavo lamine' ilisave lo line'. 15 A'mine gamazi lo-nemavo gamazi api' ogo nolo-ngimuvo O'moso'mi Sikalahu' nene gana' lemo lelita minidi'mino inginelasi lemo minine'. 16 Lemavo ne ningo Guvetesi ve'mo Zohane' aza evene' noso holo-ngedavo haza nosovo' dani'za lingine nene O'moso'mi Sikalahu' neve ne dalizave line' gamazi malo' gohi ga'ne gele molo giluve. 17 Laza Guvetesi ve Izesu' Kilisito'nimu' gele ele'vole' okunivo O'moso'mo leze lehize-lidine' inite' Sikalahu've nene a'mine ma'mino engikisi lehize-ngidine' ma ve. Nemu' naza amuzo malehe noosa eze o've lo-delohe. 18 Ne'mine line' nene gili mulu'ningu' hongu lavo gamazi gohi mo li-dami O'moso opo'ni li ti' li lani': Oho, O'moso'mo gele ngemavo heta ato' vesi lu'ine di velepe' izikevo minivi' minivi' ilizani' ngemeni damenisi O'moso'mo ngeme noloseive li lani'.
Adiokia Aleve Gili Ele'vole' Ani' Gamazi19 Setehano'ni bili hilisa goboni mili-ngidikevo Izesu' zuho hutile' igi vanguti' ingine linge ma Hoinikia misubou' vi minani'. Ido' linge ma sipiu' dizi vi ailani ma gulive Kipilo nela vi minani'. Ido' linge ma vi Adiokia ebeta minani'. Ingine muki' vi mini evene' ato' ma li-ngimami Zuda vevo' Izesu' gamazi've li-ngimani'. 20 Ne'mine ani'za inginelati' ve linge ma Kipilo vesi Kilene vesi ingine Adiokia ebeku' vi mini nGiliki aleve nene Guvetesi ve Izesu'nimu' gamazi lamine' nene li-ngimani'. 21 Nili-ngimavo O'moso inginesi mino amuzo ngemavo evene' muki' engi' gamazi gili Guvetesi vemu' gili ele'vole' igi ezela vi gi'mizani'. 22 Engikumu' nene gamazi lamine' ma vo Izesu' zuho Zelusalemi ebeku' mulise milaa' aveti ga'ningu' ogavo Banabasi'ni a'mine Adiokia numuno ebeta imiselani'. 23 Imiselikevo vo hetelo O'moso'mo ise'ine izo do lamine' o-ngidine' nene ningo gelo mulunou' lamine' gelo Guvelesi vela lu'ine mili ele'vole' ilizave lo ga'ine dani'. 24 Ido' Banabasi' ne'mine ine' nene aza ve lamine' mino O'mosomu' amuzo molo gele ele'vole' ogavo O'moso'mi Sikalahu' lulou' gono do minaa' ine' nenako nemu' nene ne'mine ine' ve. Ido' evene' muki' gamazi've gili Guvelesi vela vi gi'mizani'. 25 Ne'mine ikevo Banabasi' vo Saulo'ni vise' ogo ningelesa Taliso ebeku' vine'. 26 Vo ningo Adiokia ebeta ele'mizo ogavo Izesu' zuho di mulise mili mini evene' muki' mono' apizi ngimi ngimi' igi nizasivo kilisimasi hamo' vine'. Ido' Adiokia ebeku' gana' api' igi Izesu' evenele zuho mamu' gulive'ine mili Kilisiteni aleve ve lani'.
27 A'mine gamene neu' O'moso'mi veleuti' gamazi li soto' ave polohete linge ma Zelusalemi numudati' lomi Adiokia ebeta vi hetelani'. 28 Heteli engikuti' ve ma gulive Agabo'ni nene O'moso'mi Sikalahu' ne'mo do ote-davo misubo mukiku' ga'na naba soto' olosa neivo ne'mi gamazi lo-ngimine'. Ido' alinge' Kalaudio' Loma veti guve'inesi ve naba lolo' ogo neivo a'mine ga'na naba soto' ilingumu' line' gamazi gihile izine'. 29 Lo-ngemavo gili Izesu' evenele zuho ma ga'ine gili ti' li gamazi di hamo' igi lani': Laza hamo' hamo' ogo inite' neine' votigilelo' hulo-ngedo leze zuho Zudaia misubou' minave noso' nite' nevo'mine ngemelone li lani'. 30 Ido' laado' igi a'mine inite' nene Banabasikisi Saulokisi di vi mono' gizebo vetine ngimilisive li ngimiselikevo vasine'.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


2 Corinthians 12
O'moso'mo Okulumoku' Monovo Lamine' Atoli'mine Nene Paulo'ni Elebizine' Nenako Ne'mo Ei' Nene Evene' Naba Gehesalive Lo Do Leme-delingumu' Nene Oko'nola Geni Mulumo Inite' Gehe-dine' Nemu' Line' Gamazi1 Lelikumu' do naba oga' ne'mo nene evene' hize ele' o-ledesa'mine'za nenikumu' do naba ogo lamo mineloni' aka nene ma nominako nemu' nene neni' monovo'nemu' do naba ogo lolosuha a'mingu' nene Guvelesi ve'mo do soto' o-nedavo inite' ato ato' ve'nelo' o molangumukisi ido' atoli'mine inite' nelebizingumukisi nene lo-lengemelesuve. 2 Naza Kilisito' evenele mamu' gele nouve (neni' ve lo lo soto' oloni' nene edamilihe loo ve malo' lo nomuluvoni' gilivo noluve). A'mine ve aza nene kilisimasi fotini (14) ogo vine' ne olihe api' olosa idoti' nene okulumo' nama minaa' ani' nene hulo ho' ike'ni sonohi' minaa' ani' nesi nene hulosa O'moso'mo ei' minaa' idaa nene ele'mizo dizine' ve. A'mine ve nene oko'no've hulosa dizo vihe ido' oko'no'vesi dizihe nemu' nene gelamuve. Asi O'moso'movo' nene gele neive.
3 A'mine ve nene O'moso'mo Okulumo' ebe' lamine' Paladisiu' nene ele'mizo dizavo a'mida nene gamazi lamine' evene' laza lolonido' lisihe' amune' ido' lo soto' amaato' ve li li hukani' gamazi galau' giline' nene gele nouha oko'no've hulosa dizo vihe ido' oko'no'vesi dizihe nemu' nene naza ma gelamuve. Asi O'moso'movo' nene gele neive. 5 Ee, naza a'ne'mine vemu' do naba ogo ha lolosuha nenikumu' nene do naba ogo ma lamolosuha asi gilizevo o nouvoni' monovo'ne nemukovo' nene do naba ogo lolosuve. 6 Ido' lamine' naza nenikumu' do naba ogo ma lolove lo giluvodiniko mo gamazi gihile laminekovo' luvodinako neni' nene negi minamuvodine. Ne'mine minamuvodine'za evene' malite nenikumu' gililizani' nene angise'ine nene neni' monovo'nemu' ningi gilani' votigile ivile' ogo dizalive losa ne'mine olosa gelamuve. 7 Ido' Guvelesi ve'mo ato atoli'mine inite' gehepeve nelebizine' nemu' neni' nene oko'no do dizalive loo lokosolo' medeluvoni' gilivosa oko'neu' mene mulumo alumo do soto' o-nedeka' o-nedeka' ogo mineline' inite' nene ma nimine' ve. Ee, neni' nene oko'ne do dizeloni' aka hize tile-nedo a'mine inite' nene ogo lovo o nemelive loo Guvelesi ve'mo laavosa Satani'mo imiselavo a'mine inite' nene ogo lovo o nemeka' nemeka' neive. 8 A'mine ogo lovo o nemeka' nemeka' ine' inite' nene Guvelesi ve'mo do hulilive lo eita agae lo gamene setohamo luve. 9 Lokuvo Guvelesi ve'mo ti' lo lo nimine' ve: Evene' gilizevo minavela nene neni' amuzo'ne ngelebizeloni' aka gihile lamine' nene soto' o-nedaa' neine' nenako nemu' nene gei' nasahili' o-gedaa' nouvoni' ne'mo geita geni soto' o neine' nene ha gehe do dizeline' votigilelo' nesi nene ha vo do neive lo line' ve. Ne'mino neine' nenako nemu' nene inite' mamu' do naba ogo lamo asi Kilisito' amuzo've nenita soto' ogo minelingumu' ve lo neni' do gilizevo o-nedaa' neine' initekumukovo' nene nolize izo do naba ogo lolosuve lo gele nouve. 10 Nemu' nene naza Kilisito'nimu' nene gilizevo ogo minuvongu' nehe ido' evene' neni' divi ledivi' i-nidangu' nehe ido' lihitehe akalo' mine molo minuvongu' nehe ido' evene' malite goboni mala' mala' mili-nidangu' nehe ido' inite' mali'mo aka'ne gize gehepeve o-nidihe ne'mine ingu' nene mulu'neu' goloso gelamo ha lamine' gelo minaa' nouve. Nene nanitekumu' ve. Naza gilizevo o nouvoni' gameneu' neve nene Kilisitoda lehete o minuvodi'mo nene mo amuzo molo minaa' nouve.
Lengitati' Noso' Nite' Namuvoni' Ne'mo Nene Goloso Amive. Ido' Gotine Izamuve Lo Engita Gohi Vilingumu' Nene Engita Monovo Goloso Ha Minelihe Lo Gopo Gala Gilingumu' Lo-ngimine' Gamazi11 Naza negi monovolo' e'meto gamazi mene lo minuvoni' nene lengi' lengemenitine'mo ivosa nene luve. Ee, lingine di naba i-nidilizado' o neine' nenako di naba ma i-nidadiniko naza nene neni' do naba olodo' ma minamuvodiinako neeve nene mo lengi' lengemenitine'mo ivosa nene do naba ogo luve. Ido' lingine di naba i-nidilizado' o neive noluvoni' nene naza haza nitekisi noluha a'mine aposolo dizi nizave laveloti' nene ngomosi' ma lemo minamuvoni' nenako nemu' nene noluve. 12 Ee, lengita minuvoni' gamenelo' nene geni gehe'mo ogo minuvongumu' nene gele hulo ato atoli'mine suno vodine vine' inite' amuzo nite' nene do soto' ogo aposololiti suno gehepeve nenita minine' nene lengelebizuvoni' ve. 13 Ido' lingine gilavo naza Izesu' evenele mulise linge muki' o-ngedaa' uvoni' inite' ne'mine nene lengi' ma o-lengedamuvo engi' nene lingivile' igi nizani' nehe. O'ove. Engi' o-ngiduvoni' inite' muki' nene lengikisi o-lengedosa inite' hamokovo' nene ma o-lengedamuvoni' ve. A'mine nene ado' lengitati' noso' nitekisi ido' initekisi nevo'mine ma damo minuvodi'mo nene geni ma gehe-lengedamuvoni' ma neive. Ne'mine amuvoni' nenako neeve nene lengita monovo goloso o-lingiduvoni' neivosa a'minemu' nene naza agae loo lihime'ne mene huli-nidilo lolodo' neihe. Ne'mine ma lolodo' nomive. 14 Gililo. Naza idise do va'va' ogo mino lengita gohi alosa nouvoni' nene mo gamene sitohamo ivosa nene nouve. Ido' aloni' nene a'mine'mine ogo geni ma gehe-lengedamolosuve. Naza gele nouvoni' inite' nene lengi' mili nizani' initetine nemu' nene gele nouvoba asi lengikumu' neeve nene gele nouve. Neve nene nanitekumu' ve. Izipaha'ine nete ize'ningine me'ningine inite' salani mili-ngidilizado' nene nizavoba asi ize'ninge me'ninge nete nene izipaha'ine inite' salani mili-ngidilizado' nene nizave. 15 Ido' naza a'mine'mine ogo lengikumu' nene nolize izo nenita minine' inite' nene hulosa neni' minevo' alevo'nesi nene hulo labuluvo gehepeve olosuve. Ne'mino naza lu'ne lengeme nouvoni' votigile do naba gidini okuvo ne'mo nene lingine lutine nimani' votigile nene di ngomo ilizani' nene lisihe' o neihe. 16 Ido' evene' linge ma nenikumu' nene ti' li nilave: Ei' nene geni ma gehe-lengedamo noline'za ei' nene tilikilo' ve mino gotine izo dani' noloseive. 17 Ee, evene' lengita ngimiselivela laavo ingine lengita igi initetine gotine izi diisa di vi imi nilisaave nilani' nene mo lamineto' neni' ngimiseluve hamoli'mosi ma ne'mine ido' nilahe. Mo o'ove. 18 Naza Tito'ni do ote-dekuvo lengita vine' nene leze zuho masi ezesi maka' imiselekuvo vasine' ve. Ne'mini vasingu' Tito' nene initetine ma tilikimi o-lengedo do nolihe. O'ove. Azasi laza nene lemeni dameni hamoli'minesi mino hamo' monovolo' e'meto hamo' gono nodune' nenako ngelo ne'mine amoloseive.
19 Gamazi ha'na gizuningu' mene lingine gilavo lengi' vetido' leli' monovote nene lamine' ilive losa a'mine monovote nene hize ele' ogo gizune' nehe. O'ove. Laza Kilisitoda gi'mizo mino O'moso'mi velelo' neve nene a'mine gamazi nene gizune. Ido' gizune' gamazi muki' nene lu'ne lengeme nouvoni' aleve lengi' nene monoku' do amuzo molo-lengedelesa nene gizune. 20 Ido' ne'mine o-lengedelesa gizuvoni' nene naza ogo lengi' ningeloni' nene lingine ne'mini minilisaaze lo giluvodi'mine igi minamavo ningelohe ido' lingine ningikevo neni' nene ne'mino minaalive li giladi'mine ogo minelohe lo gopo ga'ne nogelosa nene gizuve. Ee, naza lengita ogo lingine lovo lolize iga' ido' ge lukehe nebele ne lukehe gebele laa' ido' lingizebolo' molaa' ido' mine eza ema igi hizi ho'laa' ido' divi ledivika laa' ido' mehe'nida gamazi laa' ido' evene' naba gehesaa' ido' di gopo' napa iga' monovo ne'mine nene igi nizavo ogo ningelohe lo gopo ga'ne nogiluve. 21 Ee, gohi naza lengita ogo hetelekuvo O'moso'ne ne'mo lengi' vetido' lengi' monovotinemu' nene do leme-nedelihe lo gelo lengikuti' evene' linge mukilite monovo goloso gomu' dani' ado' lute do goloso oga' monovosi vene' vemoho' alu gipe gopo ingaa' monovosi ido' ne'mine mana'mine monovo goloso ngovozo hilami gopo iga' monovosi nene igi mili minaa' angumu' nene ingine lu'ine di velepe' izami minikevo naza engikumu' nene agae lo ive ga'ne dizelido' o minelihe lo gelo gopo ga'ne nogiluve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Acts 14
Pauloki Banabasiki Ikonio Ebeku' Vi Hetelasine' Gamazi1 Ne'mine ikevo Ikonio ebeku' heteli a'mine'mine igi Zuda veti mono' numungu' dizi mono' lasine'. Ne'mine lasingumu' evene' mulise naba Zuda vesi nGiliki aleve netesi gili ngeho lani'. 2 Ne'mine ani'za Zuda ve linge ma ve setalitisi gamazi gili hulave nete a'minguti' ve linge maliti mulu'ningu' hizi guvelesi ve'mi evenele zuhomu' gili goloso ilizave li ga'ine dani'. 3 Ne'mine ikevo nemu' nene Paulokisi Banabasikisi gamene ha'na a'mida ha mini ngehelele izamivo Guvelesi ve'mo nasahili' o-ledo do lu' izaa' neine' gamazi nene livi kiselivi' igi li-ngimi' ngimi' igi minasine'. Ne'mine igi nizasivo Guvelesi ve'mo mangi o-ledo do lu' izaa' neine' evene' gilavo gihile izeleseive lo Guvelesi ve'mo a'mine lasine' gamazi hize ele' ogo amuzo ngemavo ingine oso' amoso' nite' ato' ato' di soto' asine'. 4 Ne'mine ikesivo a'mine ebe' nabalo' minani' aleve ingine ho'li lingela Zuda vetida gi'mizekevo lingela nene aposolo setata vi gi'mizani'. 5 Ne'mine ikevo alinge' nene misubo me'ningesi Zuda vesi ido' engi' gizebo vesi di nubo igi aposolo divi ledivi' igi geheni hulo hulo' ogo ngebelelone li li hukani'. 6 Li hukikevo Pauloki Banabasiki a'mine gamazi gili golise vi Likaionia ebe' nabau' Lisitila numuda ido' Delebe numuda ido' a'mida numuno ngomo ngomo mine'mo moningu' nesi vi 7 mono' gamazi lamine' nene li-ngimika' li-ngimika' igi moni minasine'.
Lisitila Ebeku' Paulo'ni Gehenidunu' Bilani' Gamazi8 Ido' Lisitila numuda ve ma gizene hela hela gebili do minine'. Ido' aza nene izeleho gana' gidinguti' gizene goloso o vine' gedavo aka monamo hu'mo hu'mo ogo minaa' ine' 9 Neivo Paulo' mono' nolivo nogilivo Paulo' aza gisili hizo vonu' belo ningine' nene a'mine ve ne'mo O'mosomu' gele ele'vole' ogo neivo lamine' ozo lokuvo lamine' ilive lo ningo giline'. 10 Ne'mine lo gelo gamazi naba lo ti' lo lo-imine': Gaza ote pehe lo minezo. Ti' lo lavo upuho' ogo oto aka mone mone ine'.
11 Ne'mine ogavo evene' muki' nete Paulo' ine' inite' ne ningi engi' Likaionia aleveti gamazi'ninguti' gamazi naba li ti' li lani': O'mosolitise evene' oko'ine di otuhi lelita limi nizasive li lani'. 12 Banabasi'nimu' engi' o'moso nite' mali'mi gulive li Zeuse' ve li mili-dani'. Ido' Paulo' aza gamazi gamazi laa' ive mininako leli' O'moso nite' Heleme' oga' ine' ne'mine azasi neive li gulive a'mido' Heleme' ve li mili-dani'. 13 Ne'mine ikevo ebe' naba ne'mi velela Zeuse'nimu' ve li mono' numuno gizikani' ma minine'. A'minguti' Zeuse'ni mabanuho gizo emaa' ive aza gonolise inite' lolo' ogo bulumaka' izeliti luvo'ningu' molo-ngedo ebe' nabali'mi gatedo' do do vo azasi evene' mukikisi mabanuho gize ngemelone li nilavo 14 aposolo seta' Pauloki Banabasiki ingine gili upuho' goloso igi inite' lolo' ilizani' nene goloso nite' ve li evene' ningi gililisave li genegana'ine di boloti loti' izi vi evene' mulise nizangu' heteli geke' li 15 ti' li lasine': Vekizo, lingine nanitekumu' ne'mine ilisa nave. Laza nene lingine gidini haza evene' nosive. Lingine nene o'mosotine soza sazali'mine haza nite' nene mehedine ngimi mine'mo dizovo' minaa' neine' O'moso ezela vi gi'mizilizave lo mene gamazi lamine' nene nolo-lingimusive. Aza a'mine O'moso nene Okulumo' misubo ido' guvo noso ido' muki' inite' neine' nene do soto' molani' ve. 16 Gamene gala'mudati' evene' linge muki' ingine ani' amani' i'mi nidizavo gele ngemavo engi' lu'ine'mo lido' aka ato ato' di soto' mili'mi dizani'. 17 Lamine' nenako aza nene eze monovo ngelebizamo haza minine' nevoba eze monovo ningilizave lo do lamine' o-lengedo Okulumokuti' nene goline gamenesi noso' nite' vai' laa' ine' gamenesi lingimivo nivi' nivi' igi mini muludingu' lamine' gilaa' nave. 18 Ne'mine lasine'za nesi nene evene' nete mabanuho gizi ngimilisa ha amuzo mili gili minikevo ge'nebe goloso igi o'ove li-ngidikesivo gili ngimi mabanuho gizi ngimamani' ve.
19 Ne'mine ani'za Zuda ve ma Adiokia ebekutikisi ido' Ikonio ebekutikisi igi evene' muki' go'ine izikevo Paulo'ni geheni huli huli' igi bilikevo helavo mo hilihe li numunguti' gelelehe' igi di heta limi si'mingala huli-dani'. 20 Huli-dani'za Izesu' evenele zuholite igi hize vodo vodo i-dikevo oto vo numuno nabau' dizine'. Dizo ongo go' lavo Banabasikisi Delebe numuno ebeku' vasine'.
21 Vi a'mine ebeku' minani' aleve mono' gamazi lamine' nene li-ngimikesivo evene' muki' gili di Izesu' evenele zuho lili' ani'. Ne'mine ikevo asine' akala tine' mili vi Lisitila ebeta vi Ikonio ebeta vi Adiokia ebeta vi hetelasine'. 22 Nivi Izesu' evenele zuho a'mine ebeku' mini'mi vani' nene monoku' amuzo mili minilizave li ga'ine di'mi di'mi moni igi lu'ine di amuzo mili-ngidi ti' li li-ngimasine': Mulumo nite' muki' soto' o lemelido' o neine' nenako a'mine mulumo nite' gehelonidotikovo' nene O'moso'mo gizebo o neine' ebeku' mo'mosite dalosune li li-ngimasine'. 23 Ne'mine igi Izesu' evenele zuho mulise mili'mi monangu' numudo' numudo' evene' linge ma di kegesi gizebo ve'ine minilizave li ngele'mize mili'mi vi monokumu' gili noso' nite' malise igi O'mosola li Guvelesi vemu' gili ele'vole' ikeze nemu' aza gizebo o-lingidivo li lasine' ve.
Silia Misubouko Adiokia Ebeta Tine' Mili Vasine' Gamazi24 Ne'mine igi Pisidia misubo huli vi Pamahilia misubouko hetelasine'. 25 Heteli Pelega ebeku' mono' li-ngimi Atalia ebeta limi vasine'. 26 Limi heteli sipiu' dizi a'mingu' Adiokia ebeta hetelasine'. Ado' a'mine di osu' lasine' mono' gono nene olihe api' igi dalisa nasivo Izesu' evenele nete O'mosola li a'mine gono nidasivo O'moso'mo nasahili' o-ngedo hize ele' o-ngedo minelive li a'mine gonou' ngimiselani' ebeta igi hetelasine'. 27 Ido' a'mido' igi heteli Izesu' evenele zuho di mulise mili-ngidi O'moso'mo hize ele' o-ngidivo gono dasine' gamazi li-ngimi ido' O'moso'mo akahe si'ze-ngedavo heta ato' ve ma Izesu'nimu' gili ele'vole' ani' nemu' vetete' igi li-ngimi osu' lasine'. 28 Ne'mine igi Izesu' evenele zuhosi mini gamene ha'na minasine' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018